text
stringlengths 248
25.3k
| label
stringclasses 10
values |
|---|---|
Майя Бывальцева 15-тӥ толшоре Удмуртиын 5 градусозь кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз, дырын-дырын кӧня ке лымыялоз. Тӧл лымшор но шундыпуксён вискысь секундскын 7-12 метре пельтоз. Нуназе элькунъя 0…-5 градус возиськоз. Омыр зӥбет луло узвесь юбоя 749 миллиметр луоз, омырлэн мускытлыкез – 87 процент. Тегъёс: МЧС Удмуртия куазь Тол | Инкуазь |
Туспуктэм: Константин Вознесенских Наталия Сильвестрова Удмуртиын 29-тӥ толшорысен 4-тӥ тулыспалозь кынман висёнъёсын черламъёслэн лыдзы будэмен сизьым школаез но кык нылпи садэз, озьы ик 68 школаысь 162 классэз но 49 нылпи садысь 65 группаез карантинэ ворсазы. Со сярысь Роспотребнадзорлэн элькунъя управлениезлэн пресс-службаез ивортӥз. Кылем арня ӵоже элькунысь эмъяськонниосы 17 сюрс 650 адями паласькись лек вирус инфекциосын вазиськиз. Азьвыл арняен ӵошатыса, со 10 процентлы тросгес. Висисьёс пӧлысь 60 процентэз – 14 аресозь пиналъёс. Пуэдэз 809 адямилэсь шараязы. Тодэ вайытом, арня азьвыл Удмуртиын 16 сюрслэсь трос адями кынман висёнъёсын ямъяськонние вазиськиз. Тегъёс: Тазалык пуэд Роспотребнадзор Удмуртия | Тазалык |
Удмуртиысь тазалыкез утёнъя министерстволэн пресс-службаез Анжелика Тихонова корреспондент Воткаысь кар эмъюртын «Здравоохранение» йӧскалык ӵектослэн «Модернизация первичного звена здравоохранения» программаезъя цифровой флюорограф пукто. Со сярысь элькунысь тазалыкез утёнъя министерстволэн пресс-службаез ивортӥз. Программа улсын эмъюртэ рентген-аппарат но ваёзы на. « Эмчиосмы выль тӥрлыклы туж шумпото. Ар ӵоже ми дорын 17 сюрслэсь трос флюорографиос, 6 сюрслэсь трос рентген эскеронъёс лэсьто. Вуж аппаратъёсмы ӵем гинэ тӥяськылӥзы, соин ик выль тӥрлыклы кулэяськонмы туж бадӟым вал » Анна Телегина, Вотка кар эмъюртысь валтӥсь эмчи Куинь ужан интылы чаклам выль рентген-аппарат гужем кутсконын ваёзы. Пусъём, эмъюртын 35 сюрслэсь трос адями тазалыксэ чакла. Тодэ вайытом, 2022-тӥ арын Удмуртиысь ёрос эмъяськонниосы даслэсь трос секыт эм тӥрлык вуоз. Тегъёс: Удмуртия эмъяськонниос Вотка Тазалык | Тазалык |
Майя Бывальцева 7-тӥ оштолэзе Удмуртиын «Единая Россиялэн» праймеризаз пыриськисьёс куспын радъям споръяськонъёс кутскозы. Со сярысь ивортэ партилэн улосвыл ёзэтэзлэн пресс-службаез. Нырысетӥ нуналаз дышетонлэн луонлыкъёсыз но ӟечлыкез сярысь куать адями вераськоз: Россиысь Федераци Кенешын Удмуртилэсь сенатор Александр Волков, Удмурт кун университетлэн ректорез Галина Мерзлякова, «Центр» корпорацилэн кивалтӥсез Александр Прозор но нылпи садъёслэн ыстэм муртъёссы Светлана Ковязина, Ирина Кононова, Елена Хурмеева. 8-тӥ оштолэзе, дебатъёслэн кыкетӥ нуналаз, Удмуртиысь кун филармоние люкаськозы Александр Волков, Галина Мерзлякова, элькунысь Кун Кенешлэн тӧроезлэн нырысетӥ воштӥсез Светлана Кривилёва, улосвыл парламентысь «Единая Россия» фракцилэн кивалтӥсез Елена Дербилова, «Нимысьтыз лэсьтӥськонъя федерал агентство бордын ужась Урал интывылъя нимысьтыз лэсьтӥськонъя валтӥсь управление» кун предприятилэн кивалтӥсез Алексей Прасолов, Вузкаронъя но ужлыкъя «Беларусь» центрлэн кивалтӥсез Людмила Ковалевская. Пумиськон тазалыкез утён но демографи ужпумъёслы сӥземын луоз. Праймеризэ пыриськон понна куриськонъёсты кутон 28-тӥ оштолэзе йылпумъяське. Нырысь-валысь куара сётон 28-тӥ куартолэзе ортчоз. Азьвыл чакланъёсъя, отчы 300 пала адями пыриськоз. Тодэ вайытом, праймеризэ котькуд мылкыд карись бырйись пыриськыны быгатэ. Со улсын партия каткылдытӥсь ёзэсэ депутатэ «Единая Россиялэсь» кандидатъёссэ быръёз. Кылем арын «Единая Россия» партилэн нырысь-валысь кура сётонэз элькунын 22-тӥ куартолэзе ортчиз. Участокъёсы 100 сюрслэсь трос бырйисьёс вуылӥзы. Тегъёс: Политика Ижкар Удмуртия ЕдинаяРоссия | Политика |
Анжелика Тихонова корреспондент Удмурт кылын дышетӥсьёслы «Вордскем кыл» журналлэн редакциез Удмуртилэн кунлыкезлы 100 ар тырмонлы сӥзем удмурт кылын дышетон ужрадэз дасянъя улосвылкуспо вожвылъяськон ялӥз. Со сярысь журналлэн «ВКонтакте» мерлыко вотэсысь огиназ ивортэмын. Вожвылъяськонэ нылпи садъёсын визьнодасьёс, покчи классъёсты дышетӥсьёс, кылосбуръя, шаертодонъя, ватсаса тодон-валан сётонъя дышетӥсьёс пыриськыны быгато. Ужъёсты туэ 31-тӥ толсурозь vk-red@mail.ru электрон почтае келяно. Вормисьёсты 2021-тӥ арын толшоре «Вордскем кыл» журналлэн нимлыко вотэсбамаз но мерлыко вотэсъёсысь огинъёсаз шараялозы. Озьы ик соосты Анай кыллэн калыккуспо нуналэзлы сӥзем элькун ужрадын дипломъёсын, дуно кузьымъёсын пусъёзы, нош вань пыриськисьёслы сертификатъёс сётозы. Тужгес усто ужъёсты «Вордскем кыл» журналын поттозы Вожвылъяськон сярысь пыр-почгес чӧлсконпусъя тодыны луэ. Пусъём, журналлэн редакциез озьы ик Быдӟым Атыкай ожын Вормонлы сӥзем удмурт урок ортчытонъя уж гожтонъя вожвылъяськон ялӥз. Тегъёс: Дышетон Ижкар Удмуртия вожвылъяськон удмурткыл Удмуртилэнкунлыкезлы100ар | Дышетон но тодос |
Анжелика Тихонова корреспондент 29-тӥ пӧсьтолэзьысен 2-тӥ гудырикошконозь Вавож ёросысь Выль Бия гуртын пулэсь скульптураос лэсьтонъя «Выль Бия азбар» фестиваль ортчоз. Со сярысь Калык творчествоя элькун юртлэн пресс-службаез ивортэ. Пулэсь скульптураосъя «Выль Бия азбар» фестиваль Вавож ёрослы 90 ар тырмонлы сӥзем ужрадъёс улсын ортчоз. Солэн темаосыз: «Удмурт калыклэн мифъёсыз но дауркылъёсыз», «Удмуртъёслэн воршудзы». Озьы ик Бия выжылы сӥзем ужъёсты вылӥ дунъялозы (Бия выжылэн воршуд тусыз, Бия выжылэн пусъёсыз). Фестиваль Россиысь калыкъёслэсь сямъёссэс но лулчеберетъёссэс вӧлмытон, утён, калык лулчеберет пыр Атыкай музъемдэ гажан пыӵатон, Удмуртиысь калыклы шутэтскон интыос радъян понна ортчытӥське «Выль Бия азбар» фестивале быдэс Удмуртиысь пу вӧлӥсьёс, суредасьёс, скульпторъёс пыриськыны быгато. Вить нунал ӵоже усточиос сётэм темаосъя скульптураос но мукет чеберлыко объектъёс лэсьтозы. Дась ужъёсты Выль Бия гуртлэн шораз пуктозы. Фестивалез ворсан сӥё-дано ужрад 2-тӥ гудырикошконэ 13 часын Выль Бия гуртлэн шораз ортчоз. Парк скульптура – одӥгез тужгес яркытэз калык искусство луэ. Удмуртиын парк скульптураосъя фестивальёс 2002-тӥ арысен радъяны кутскизы. Пуэз вӧлон, парк скульптураос лэсьтон Удмуртилэн но Россилэн лулчеберет вӧлметазы бадӟым инты басьто ини шуыны луоз Арысь аре фестиваль элькунысь выль интыосын ортче. Туннэ нуналлы парк скульптураосын шутэтскон интыос Ува, Эгра, Кез каргуртъёсын, Шаркан, Дэри, Красногорск, Пичи Пурга, Дэбес, Кияса черкогуртъёсын, Глазкарын, Можгаын, Ижкарын, «Лудорвай» музейын, Красногорск ёросын но мукет интыосын радъямын ини. Кибашлыос мифологиен но историен герӟам 500-лэсь ятыр скульптураосын композициос лэсьтӥзы ини. Тодэ вайытом, 8-тӥ пӧсьтолэзе Дэбес черкогуртын удмурт крезьгурчилы Геннадий Корепанов-Камскийлы сӥзем пу скульптураез усьтӥзы. Тегъёс: Лулчеберет Вавож Удмуртия фестиваль паркъёс кибашлыос | Лулчеберет но туризм |
Туспуктэм: Иван Коновалов Майя Бывальцева 21-тӥ но 22-тӥ шуркынмонэ Ижкар метеостанциын усем лымылэн мындалаезъя уй-нуналъем рекордъёс выльдӥськизы. Азьвыл рекордъёс 1964-тӥ арын (17,3 мм) но 1963-тӥ арын (9,9 мм) пуктэмын вал. Со сярысь Удмуртиысь Гидрометцентрлэн пресс-службаез ивортӥз. Нош 22-тӥ шуркынмонэ, Глазкар но Эгра метеостанциослэн сётэтсыя, куд-ог ёросъёсын кышкыт луэт (явление) пусъемын – туж зол лымы (12 час ӵоже 20 миллиметр но тросгес). Со вакчи дыр ӵоже элькунын толдэзьем эсэплэсь 60-ысен 100 процентэз лымы усиз. 23-тӥ шуркынмонэ 7 часлы лымы шобретлэн ӝуждалаез 21-36 сантиметр луиз, куинь нуналскын со 22-32 сантиметрлы будӥз. Куазез эскерисьёслэн ивортэмзыя, 24-тӥ шуркынмонэ потон уе лымы ӧжытгес усёз, ӵукнаысен нуназеозь вис кароз, но лымшор бере ини элькунлэн шундыпуксёнпал гожез доры фронтальной система вуоз, соин валче лымы но кот лымы усёз. Кӧснуналэ, 25-тӥ шуркынмонэ, потон уе но нуназе кӧня ке лымыялоз, тӧло луоз. Температура ӝутскыны кутскоз. Тегъёс: Гидрометцентр куазь лымы Удмуртия | Инкуазь |
Майя Бывальцева Удмуртиысь ньыль егитъёс «Территория смыслов» форумлэн «Голос поколения» сменаяз мынӥзы. Ужрад 5-11 пӧсьтолэзе Москва улосвылысь Солнечногорскын ортчоз. Со сярысь элькун тӧролэн но кивалтэтлэн пресс-службазы ивортӥз. Дышетон программае пыриськем сяна, егитъёс грантъёс понна вожвылъяськонын асьсэ ӵектосъёсынызы тодматозы «ПоддЕРжка» элькун штаблэн но «МыВместе» акцилэн волонтёрез Денис Болотников «Патриотическое воспитание» ӧрын «Лига «Патриот» ӵектосэз сярысь вералоз – со кенешон клуб, кытын егитъёс понна луонлыкъёс сярысь верасько. Гуртысь егитъёслэн росси огазеяськонзылэн улосвыл ёзэтэзлэн кивалтӥсез Денис Искандаров «Форум сельской молодежи» ӵектосэныз мынӥз. Алина Касимов начальной школаын пиналъёсты робототехникалы дышетэ, Глазкарысь пединститутын информатикая, физикая но математикая факультетысь профбюролэн кивалтӥсезлэн воштӥсез луэ. Со дышетӥсьёслэн «Открытый урок» улосвылкуспо форумзылэн ӵектосэныз тодматоз. Озьы ик форуме 2021-тӥ арын Егитъёсын ужанъя федерал агентстволэн ӵектосъёсъя конкурсаз «Создание общественного студенческого спасательного поста на акватории» ӵектосэн вормись Кристина Бокарева пыриське. 2020-тӥ арын форуме Удмуртиысь 11 егитъёс ветлӥзы, эшшо 63 адями онлайн амалэн пыриськизы. Владислав Рылов ӵектоссэ улонэ пыӵатыны 310 сюрс манет утӥз, «С днем рождения, РДШ!» элькун фестиваль ортчытэмын ни. Тегъёс: Мерлык Ижкар егитъёс Удмуртия форум | Мерлык |
Майя Бывальцева Глазкарысь В. Г. Короленко нимо пединститутлэн дышетон юртъёсаз пырон азьын температураез мертан асэрказ мынэ, отын нимысьтыз тӥрлык пуктӥзы. Со сярысь дышетсконнилэн «ВКонтакте» мерлыко вотэсысь огиназ ивортӥзы. Азьвыл температураез вахтаын охранник мерта вал. Табере нимысьтыз сӧзнэт – тепловизионной IP-камераос, соос юртэ пырись вань адямиослэсь температуразэс пусйыса видео гожто. Ӧсэтӥ огдыре трос адями пыре ке но, тӥрлык ваньзылэсь температуразэс ӝог но шонер чакланы быгатэ. Озьы пырон азьын калык уг тымиськы ни. Со сяна, тепловизор кыдёкысен эскере, табере охранникъёслы матэктоно ӧвӧл ни, озьы через паланы луонлык кулэсме. Камераысь сётэтъёс вахтаысь мониторлэн экраназ пото. Адямилэн температураез бадӟым ке, соку ик горд тыл ӝуатӥське, висись муртэ юртэ пырыны уз лэзе. Озьы ик дышетсконнилэн огиназ ивортэмын, институтын 70 процентлэсь тросэз ужасьёс коронавируслэсь прививка пуктӥзы ни шуыса. Студентъёс пӧлын но вакцинациез ортчемъёслэн лыдзы 70 процентлы матэктэ. Тодэ вайытом, 20-тӥ коньывуонлы Удмуртиын коронавирусэн черлан 378 выль учыръёсты пусйизы. Тегъёс: Тазалык Удмуртия коронавирус Глазкар ГГПИ Технологиос | Тазалык |
Анжелика Тихонова корреспондент 6-тӥ гудырикошконэ Пичи Пурга ёросысь Курчум гуртын рос-прос тупатъям клубез сӥё-дано усьтӥзы. Ужрадэ ивортодэтъя «Удмуртия» агентстволэн корреспондентэз но вуылӥз. Куке мон татчы нырысьсэ вуылӥ <…> кык малпан вал – тупатъяны та Лулчеберетъя юртэз яке сэрттыны. Валасько, тупатъян сярысь, пуктыны трослы секытгес шуыса. Али тае адӟыса, оскисько, туж шонер пумкылъян кутэмын вал шуыса Владимир Соловьёв, Удмуртиысь лулчеберетъя министр, партилэн «Культура малой родины» федерал ӵектосэзлэн элькунъя координаторезВыльдэм гурт клубез усьтонлы концерт радъязы, ужрадэ дано куноосты ӧтизы. Курчум-Норьяын гурт клубез усьтон 9 фото Пичи Пургаын вордскем Богдан Анфиногенов «Пичи Пурга» тодмо кырӟанзэ быдэстӥз, улосчиоссы но Удмуртиысь дано артистъёс Екатерина Яковлева но Александр Баймурзин серемес сценка пуктӥзы. Курчумысь калыкен ӵош шумпотӥз Россиысь МЧС-лэн элькунъя валтӥсь управлениеныз кивалтӥсь, та гуртын вордӥськем Пётр Фомин. Тау калыклы, кудӥз та ужпумлэсь ӧз палэнскы. <…> Тау тылпу кысонъя ёзэсын ужасьёслы, соос но мынам гуртэ сярысь сюлмасько. Соос азьланяз но тылпулэсь утиськон амалъёсты умоятозы на Пётр Фомин, Россиысь МЧС-лэн Удмуртия Элькунъя валтӥсь управлениезлэн кивалтӥсез Выльдэм гурт клубын выль мер огазеяськон кылдытозы – егит семьяослэсь клубзэс Ми шумпотӥськом, егит семьяослэн клубзы усьтӥськиз шуыса. Отын ми ӵошен но шулдыр дырмес ортчытом Лариса Михайлова, егит семьяослэн клубзылэн ёзчиезЛариса Михайлова пусйиз, туала технологиос вӧлмем вакытэ адямиослы синмысь синме вераськонъёс уг тырмо шуыса. Та клуб егит семьяосты огазеялоз. Нош отын эшшо но шулдыргес мед луоз шуыса, антикафе радъяны малпало. Гуртын трос егитъёс уло. Та милям егитъёсын ужанъя модельной площадкамы луоз, ми татын егитъёслы ӵектосъёсты азинтом Надежда Степанова, Пичи Пурга ёрос администрациысь лулчеберетъя но туризмъя управленилэн кивалтӥсез Курчумысь гурт клубез партилэн «Культура малой Родины» федерал ӵектосэз улсын тупатъязы Тодэ вайытом, та кыкетӥез юрт, кудзэ 2019-тӥ арын партилэн ӵектосэз улсын усьтӥзы. 31-тӥ пӧсьтолэзе Дэбес ёросысь Бадӟым Ӟӧтым гуртысь выльдэм Лулчеберетъя юртын корка пыро пусйизы. Курчум гуртысь клубез 30-тӥ инвожое тупатъяны кутскизы. Отысь укнооссэ воштӥзы, борддоръёссэ шунытгес каризы, сценазэ но учкисьёслы залысь вӧлдэтсэ выльдӥзы. Ужъёсты быдэстыны 655 сюрс манет быдтӥзы, со пӧлысь 531 сюрс манетэз – федерал коньдэтысь Кызьы вераз ивортодэтъя «Удмуртия» агентстволэн корреспондентэзлы Курчумысь лыдӟетъюртлэн кивалтӥсез Маргарита Михайлова, клубез шунтон ласянь шугъяськонъёс сэрен 2018-тӥ арын юртэз аламаен лыдъязы. Мон тупатъян ужъёсты кема возьмай, мынам пиналъёсы, нунокъёсы будо. Оскисько, клубмы кема улоз но ужалоз. Ми ваньмы ик татын лулпушенымы но, мугорынымы но шутэтском Маргарита Михайлова, Курчумысь лыдӟетъюртлэн кивалтӥсезУдмуртиысь лулчеберетъя министр но партилэн «Культура малой Родины» федерал ӵектосэзлэн элькунъя координаторез Владимир Соловьёв тупатъян ужъёс борды рос-прос кутскизы но коньдонэз валаса уже кутӥзы шуыса пусйиз. Озьы, Удмурт филармониысь уже кутэмысь дугдэм пуконъёс табере гурт клублэн учкисьёслы залаз сыло Ми валаськом, нырысетӥ вамыш лэсьтӥм бере, сое йылаз-пумаз вуттоно. <…> Ми учком, кытчы азьланяз коньдон висъяно Владимир Соловьёв, Удмуртиысь лулчеберетъя министр, партилэн «Культура малой родины» федерал ӵектосэзлэн элькунъя координаторезОзьы ик Владимир Соловьёв Курчумын трос гинэ егит семьяос уло шуыса пусйиз. Соин ик кунмы азьланяз но сыӵе гуртъёслы партилэн но йӧскалык ӵектосъёс пыр юрттӥськоз. Солэн верамезъя, троссэ тупатъяськись лулчеберетъя юртъёсты туэ коньывуон пумозь йылаз-пумаз вуттозы Тегъёс: Лулчеберет ПичиПурга ПётрФомин Лулчеберетъяминистерство ВладимирСоловьёв лэсьтськон | Лулчеберет но туризм |
Майя Бывальцева Россиысь Йӧскалык ужъёсъя федерал агентство егитъёслэн йӧскалык лулчеберетъя «Диалог культур» вожвылъяськонзы сярысь ялӥз. Со сярысь Удмуртиысь йӧскалык политикая министерстволэн пресс-службаез ивортӥз. Ужрадэ 18-35 аресъем егитъёс пыриськыны быгато. Конкурслэн кык люкетэз: быръён но дышетон Вожвылъяськонэ пыриськон понна йӧскалык дӥськутэн номерлы видеопрезентация (3 минутозь) дасяно но 9-22 шуркынмонэ ужрадлэн интыяно. Вожвылъяськонлэн номинациосыз: - йӧскалык тематикая суред; - чеберлыко киуж; - йӧскалык спорт амалъёс; - йӧскалык дӥськут; - йӧскалык сиён-юонъёс; - йӧскалык кырӟан; - йӧскалык эктон; - йӧскалык фольклор. Быръён люкетлы йылпумъянъёсъя ӵектослэн ӧнерлыко жюриез, кытчы дуннеысь тодмо кырӟасьёс, хореографъёс, продюсеръёс, телеведущийёс но мер ужасьёс пыризы, дышетон программае пыриськон понна 150 ужъёсты быръёз. Дышетон программа 24-28 шуркынмонэ онлайн амалэн ортчоз. Со сяна, ӵектосэ пыриськисьёсты эстафетаос, челленджъёс, лекциос, кун йӧскалык политикалы, пӧртэм калыкъёслэн кусыпъёссыя психологилы, этнопсихологилы сӥзем пумиськонъёс, театръёсы но музейёсы онлайн амалэн ветлонъёс возьмало. Вожвылъяськон сярысь рос-просгес тодыны луоз. Тодэ вайытом, 12-29 шуркынмонэ Ижкарын коми-пермяк лулчеберетлэн нуналъёсыз ортчозы. Тегъёс: Лулчеберет Ижкар егитъёс Удмуртия йӧскалыклулчеберет вожвылъяськон йӧслыкъёс йӧскалыкполитика | Лулчеберет но туризм |
Туспуктэм: ИА «Удмуртия» Наталия Сильвестрова Таяз ужан арняе, 5-9 инвожое, Удмуртиын уй часъёсы кӧня ке кынтыны быгатоз. Со сярысь улосвыл Гидрометцентрлэн пресс-службаез ивортӥз. 6-тӥ инвожое элькунъя уйин +3…+8, нуназе +17…+22 градус возиськоз. Зорыны кулэ ӧвӧл, уйпал ёросъёсын но нёжал интыосын кӧня ке кынтыны быгатоз. Арня шорысен интыен вакчи дыр куспын зорылоз, тӧл кужмоялоз. 7-тӥ инвожое уйин +5…+10, нуназе +17…+22 градус луоз. 8-тӥ инвожое гудыръяса-чилекъяса кужмо зороз, тӧл ырак пельтоз. Температура уйин +3…+8 граудсозь лэзькоз, нуназе +16…+21 градус луоз, уйпал ёросъёсын +14…+15 градуслэсь вылэ уз ӝутскы. 9-тӥ инвожое уйин +1…+6 градусозь кезьыт кариськоз, уйпал ёросъёсын но нёжал интыосын музъемез кӧня ке кынтыны быгатоз. Нуназе +17…+22 градусозь шуныт луоз. Нырысь-валысь чакланъёсъя, шутэтскон нуналъёсы температура лэзькоз, интыен зоръёс возиськозы. Тегъёс: куазь Гидрометцентр Удмуртия | Инкуазь |
Майя Бывальцева 1-тӥ пӧсьтолэзе Москваын Гербер шулдыръяськонын дронъёсын ӵошатсконъёс радъялозы. Со сярысь ивортэ Удмуртиысь тӧролэн, но кивалтэтлэн пресс-службазы. «Тӥ тодӥськоды-а дронъёсъя Удмуртия Россиын нырысетӥ шуыса?! Ми дронъёсын ӵошатсконъёс ортчытомы!», — гожтӥз Фейсбукысь бамаз элькунлэн тӧроезлэн Росси азьмурт бордын ялан ужась ыстэм муртэзлэсь ужоскетъёссэ быдэсъясь Михаил Хомич. Со сяна, празднике лыктэмъёс Калашниковлэсь автоматсэ сэртто-бичанын асьсэдыз эскерыны, Ижкарысь автозаводын поттэм выль автомобильёсын тодматскыны быгатозы. Быдӟым крезьгурчилэсь Пётр Чайковскийлэсь талантсэ гажасьёсты солэн музей-юртэзлэн интерактивной площадкаяз возьмало. Отын виртуальной очки дӥсяса, крезьгурчилэн пинал дыраз вуылыны луоз. Куноосты трос мукет тунсыкоез возьма. «Фермеръёслэн лаваязы сяме пырем сиён-юонъёсты веръян, мода возьматон, чеберлыко киужъёсъя мастер-классъёс, нылпиослы выжыкылысь геройёсын шудон площадкаос, калык коллективъёслэн, но егит кырӟасьёслэн возьматонъёссы, этно-дискотека, флешмоб, улосвылысь санаторийёсы путёвкаосын розыгрыш — ваньмыз со Москваын удмурт йӧскалык праздникын», — верамын ивортонын. Озьы ик Герберын возьматозы удмурт сюан йылолъёсты, Удмуртиысь ужбергатӥсьёс асьсэ ӵектосъёсынызы тодматозы. Праздник кутскоз 10 часын. Нимлыко усьтонэз «Эрмитаж» садлэн валтӥсь сцена вылаз 13 часын луоз. Тегъёс: Москва Удмуртия Гербер праздникъёс | Мерлык |
Наталья Тетерина 18-тӥ толшоре Удмуртиын пилемо луоз, сайкытскылоз, интыен ӧжытак лымыялоз, ивортэ Россиысь МЧС-лэн элькунъя валтӥсь управлениезлэн пресс-службаез. Тӧл лымшор но шундыӝужан вискысь секундскын 3–8 метре пельтоз. Покчиарняе элькунъя -9…-14 градус луоз. Тегъёс: Ижкар Удмуртия куазь | Инкуазь |
Туспуктэм: Григорий Фомин Майя Бывальцева 24-тӥ толшоре потон уе Грак ёросысь Вужгуртын фельдшер-акушер пунктлэн вуж юртэз ӝуаз. Гуртоос юрттэттэк уз кыле, ӝоген выль ФАП ужаны кутскоз. Со сярысь, элькунысь тазалыкез утёнъя министрлэн воштӥсез Александр Попов вылэ чӧлскыса, удысэтлэн пресс-службаез ивортӥз. Одӥг этажъем юрт 1984-тӥ арын пуктэмын вал, тылпу потон мугъёсты али эскеро. « Вужгурт но Ӟанка гуртын улӥсьёс, кин та ФАП-е ветлэ вал, эмъюрттэттэк уз кыле. Сутскем юртлэсь 100 метр кемын фельдшер-акушер пунктэн, нылпи садэн но клубен выль огъет пуктӥзы, сое 2022-тӥ арын сӥзьыл уже кутӥзы. Али ми выль ФАП-лы лицензи басьтон ужен выриськом, вань кулэ ужкагазъёс вуизы ке, со калыкез кутыны кутскоз » Александр Попов, Удмуртиысь тазалыкез утёнъя министрлэн воштӥсез Вужгуртысь фельдшер-акушер пункт 290 адямилэсь тазалыксэ чакла, со пӧлын 36 пиналъёс. Лицензи басьтытозь, соос 3 иськемысь Пуклё (Верхняя Игра) гуртэ эмъюрттэтлы ветлыны быгато. Тодэ вайытом, Вуж Эгра гуртын лулчеберетъя но спортъя центрез, кытчы нылпи сад, спортзал, лулчеберт юрт но фельдшер-акушер пункт интыяськизы, 2022-тӥ аырн куарусёнэ усьтӥзы. Тегъёс: ФАП-ёс тылпу Нылпитворчествояюрт Удмуртия | Тазалык |
Майя Бывальцева 2017-тӥ арын Удмуртиын школа автобусъёс ветлон 125 иськем сюресъёсты векчи изэн шобыртозы. 25-тӥ коньывуонэ со сярысь вераськон мынӥз элькун кивалтэтлэн тӧроезлэн Виктор Савельевлэн кивалтэмез улсын каръёсысь но ёросъёсысь аскивалтон ёзэсъёслэн кивалтӥсьёсынызы ортчем кенешонын, ивортэ улосвыл тӧролэн но кивалтэтлэн пресс-службазы. «Та дыре министерство (транспортъя но сюрес возёсъя — ред.) эскере гурт сюресъёсты, кытӥ школа автобусъёс ветло. 2017-тӥ арын 125 иськем сыӵе сюресъёсты векчи изэн шобыртыны чакламын», — верамын ивортонын элькунысь транспортъя но сюрес возёсъя министр Виктор Вахромеевлэн кылъёсыз. Элькунысь транспортъя министерство но интыысь аскивалтон ёзэсъёс ёросъёсын тужгес умой но куронъёслы тупась автобус маршрутъёсты кылдытыны но юнматыны, озьы ик табыш ваисьтэм маршрутъёсын ужась автоперевозчикъёслы компенсаци тырон амалъёсты пусйыны кулэ, Тегъёс: Авто Автобус Удмуртия сюресъёс пиналъёс ВикторВахромеев транспортъяносюресвозёсъяминистерство | Авто |
Майя Бывальцева Белезиноысь Сергиное сюрес вылысь Чупчи шур вамен выж вылэ бадӟым машинаосты уг лэзё. Со сярысь ивортэ Удмуртиысь транспортъя но сюрес возёсъя министерстволэн пресс-службаез. Мугез выжлэн урод луэменыз герӟаськемын, со куашканы быгатоз шуыса кышкытлык вань. Соин сэрен отӥ ортчыны быгато 6 тоннаозь секталаем автомобильёс гинэ, часкын 40 иськемлэсь ӝог ветлыны уг яра. Котыр ортчыны ӵектэмын таӵе сюресъёс: Балезино-Глазов-Карсовай, Балезино-Глазов-Карсовай-Сергино, Балезино-Кез Эгра пыр. Тегъёс: Авто Балезино Транспорт Удмуртия сюресъёс транспортъяносюресвозёсъяминистерство | Авто |
Наталья Тетерина 25-тӥ куарусёнэ Удмурт кун университетлэн лыдӟетъюртаз «Сюрес дурысь тӧршорозь: нылкышно литература сярысь малпанъёс» котырес ӝӧк ортчиз. Пумиськон Ашальчи Оки нимо премилэн лауреатэзлэн, педагогика тодосъя кандидатлэн Любовь Фёдоровалэн котырес лыдпусэзлы тупатэмын вал. Котырес ӝӧк сьӧры гожъяськисьёс, литературоведъёс, кылчиос, Удмурт кун университетысь дышетӥсьёс но профессоръёс, Истоияя, кылъя но литературая удмурт институтысь но Дышетонэз азинтонъя институтысь валтӥсь ӧнерчиос люкаськизы. Соос удмурт нылкышно литературалэн азинскемез, нылкышно кылбурчиослэн ас шӧдэмзы, туала литератураын нылкышноослэн интызы но мукет ужпумъёс сярысь кенешизы. Кызьы шуиз Любовь Фёдорова, удмурт нылкышно гожъяськон сяська выллем. XX даурлэн кутсконаз со пичи гинэ усьтӥськиз но туж яркыт вал. Собере со туж кема шымыртӥськысагес бутонын улӥз, малы ке шуоно 1960-тӥ аръёсы гожъяськыны кутскылӥзы, но соосты зӥбылӥзы. 1980-тӥ аръёсы удмурт нылкышно лирика пушйиз. Литератураын Людмила Кутянова, Татьяна Чернова, Галина Романова, Алла Кузнецова но трос мукет нимъёс кылдӥзы. 80-тӥ аръёсысь кылбурчиосты учконо ке, соос лёгасько Ашальчи Окилэн мытэм сюрестӥз. Соослэн со одӥг ласянь ас шӧдонзы туж фольклорной, вашкала удмурт кышномуртъёслэн кадь кылемын. Мукет ласянь, мон малпасько, со понна ик асьмеос соосыз яратӥськом Вера Пантелеева, кылосбур тодосъя кандидат, Удмуртиысь тодос удысысь дано ужась1980-тӥ аръёсысь гожъясьёсты ньылетӥ тулкымысь нылкышноос азинтыны быгатӥзы, пусъё Любовь Фёдорова. Ваньмыз соос — Любовь Тихонова, Лидия Нянькина, Люза Бадтрединова, Елена Миннигараева, Зинаида Рябинина — филологъёс, соин ик азьвыл авторъёсты тодыса будӥзы. Со тодон-валанъёс традициосты азинтыны но выльдыны юрттӥзы. Та ласянь соослэн огъя дӥсьтонлыксы воштӥське, шуэ тодосчи. Асьме нылкышно кылбурчиосмылэн героиняоссы туж дӥсьтӥсесь, шара, соос споръяськыны но быгато. Туж тунсыко вань Зинаида Рябининалэн кылбурез «Тон уд яраты мукетсэ, мон кадез нокин но ӧвӧл» шуыса. Озьыен, соос асьсэдыз гажаны косо. Мон туж сыӵе йӧспӧртэм шуыса. Ашальчи Оки озьы вераны ноку но ӧз дӥсьтысал Любовь Фёдорова, педагогика тодосъя кандидатУдмурт нылкышно литературалэсь 1990-тӥ аръёсын воштӥськемзэ гожъяськись Елена Миннигараева эрикез шӧдэмен валэктэ. Солэн кылъёсызъя, кышномурт тросгес лыдӟиськыны кутскиз, солэн дышетскемез ӟечгес луиз. Со малпаськыны кутскиз – со гур котырын бергась кышномурт гинэ ӧвӧл ни, нылпизэ гинэ будэтӥсь кышномурт ӧвӧл ни. со ассэ воргоронэн оградын, кытӥяз воргоронэз азьпалтыны турттыса но мынӥсь луиз. Тани мон тодам ваисько Лидия Нянькиналэсь «Бен, мон гетера, туж шудо адями!» со шуэ. <…> Но кытын ке но пушказ со кылбуръёсын, чуръёс вискын адӟиське на удмурт фольклор, удмурт шӧдон, нылкышно, анай шӧдон Елена Миннигараева, удмурт журналист, кылбурчи, гожъяськисьВатсалом, удмурт нылкышно литературалы сӥзем котырес ӝӧкез Удмурт йӧскалык лыдӟетъюртлэн Йӧскалык но шаертодон литературая центрез радъяз. Ужрад «Удмурт шаер» клублэн пумиськонъёсыз улсын ортчиз. Тегъёс: Лулчеберет Ижкар Литература Удмуртия АшальчиОки гожъясьёс лыдетъюрт Йӧскалыклыдӟетъюрт кылбурет | Лулчеберет но туризм |
Туспуктэм: Руслан Нуриахметов Майя Бывальцева Вуись шутэтскон нуналъёсы, 25-25 куарусёнэ, Удмуртие кунлэн лымшор улосвылъёсысьтыз шуныт омыр лыктоз, температура та вакытлы эсэпъёслэсь 3-6 градуслы вылӥынгес луоз но гудырикошконлэн кыкетӥ ӝыныезлы тупалоз. Со сярысь улосвыл Гидрометцентрлэн пресс-службаез ивортӥз. Вуоно уе 8-13, нуназе 21 градусозь шуныт луоз, инытосын кӧня ке зороз. Арнянуналэ, 25-тӥ куарусёнэ, уйин +8…+13, нуназе +13…+18 градус возиськоз. Уйин куд-ог инытыын ӧжыт зороз. Нуназе бере золгес зороз, нош вордиськонэ потон уе жаль-жаль кисьтоз. 26-тӥ куарусёнэ зор лябомоз. Шуак кезьыт кариськоз: уй-нунал ӵоже температура +6…+11 градуслэсь вылӥе уз ӝутскы. Нырысь-валысь чакланъёсъя, тужгес кезьыт кариськоз вуоно арня шорын. Тегъёс: Удмуртия Гидрометцентр куазь | Инкуазь |
Анжелика Тихонова корреспондент Германиысь Финстерау карын суй-пыдзыя сӧсыр спортсменъёслэн биатлонъя но куасэн бызьылонъя дуннелэн кубокез понна вожвылъяськонзылэн куинетӥ люкетэз азьланьтӥське. 4-тӥ тулыспалэ Удмуртиысь Владислав Лекомцев биатлонъя эшшо одӥг ӵошатсконын вормиз. Со сярысь элькунысь спортъя дасяськонъя центрлэн «ВКонтакте» мерлыко огиназ ивортэмын. Владислав Лекомцев кык ыбылӥськонэн 8 иськеме ӵошатсконын вань мишеньёссэ ворсаз но нырысетӥ луиз. Кыкетӥ интыез Украинаысь Игорь Рептюх басьтӥз. Нош куинетӥ асьме командаысь ик Виталий Малышев луиз. Та дыре Владислав Лекомцев Дуннелэн кубокезлэн огъя зачётаз но нырысетӥ луэ, та дырлы со вожвылъяськисьёссэ 165 очколы азьпалтэ Германиысь Финстерау карын биатлонъя ӵошатсконъёс йылпумъяськизы, 5-тӥ, 7-тӥ но 8-тӥ тулыспалэ куасэн бызьылонъя ӵошатсконъёс ортчозы. Тодэ вайытом, Владислав Лекомцев суй-пыдзыя сӧсыр спортсменъёслэн биатлонъя но куасэн бызьылонъя дуннелэн кубокез понна вожвылъяськонзылэн куинетӥ люкетаз нырысетӥ нуналъёсы кык медаль басьтӥз. Тегъёс: Спорт Биатлон Удмуртия Россия сӧсыръёс ВладиславЛекомцев | Спорт |
Майя Бывальцева Удмуртиысь лагерьёсын но санаторийёсын 2017-тӥ арын 120 сюрслэсь трос нылпиос шутэтскозы. Элькун кивалтэтлэн азьвалтэтэзлэн кенешоназ 27-тӥ южтолэзе со сярысь вераз улосвылысь дышетонъя но тодосъя министрлэн воштӥсез Зоя Суворова. Та лыдпус кылем арын кадь ик кылиз. 120 сюрс пӧлысь 47 сюрслэсь тросэз адями — секыт улон югдуре шедем пиналъёс, со пӧлысь 2 сюрс 500 палаез анай-атайтэк кылем нылпиос. Шутэтсконэз но тазалыкез юнматонэз радъян понна муниципал кылдытэтъёс элькун коньдэтысь 131 миллион манет басьтозы. Со пӧлысь 37 миллион манетэз кутозы путёвкалэсь ӝынызэ дунзэ тырон понна; мукет ӝынызэ ас вылазы басьто анай-атайёс, муниципал кылдытэтъёс, предприятиос, профсоюзъёс. Нуназеосы ужась лагерьёсы ветлӥсь пиналъёсты сюдон понна 77 миллион манет висъялозы. 12 миллион манет пала — тазалыкез юнматонъя куать муниципал лагерьёслэсь ваньбурзэс юнматыны (нырысь ик, чаклась ёзэсъёслэсь куронъёссэс быдэстыны), 4 миллион манет — профильной сменаослы, 1 миллион 400 сюрс манет — ужан но шутэтскон лагерьёсты радъянлы. 2017-тӥ арын Удмуртиын 700 пала лагерьёс ужалозы, 20-ез со пӧлысь — быдэс ар ӵоже ужась карсьӧр лагерьёс. Тегъёс: Мерлык Дышетон Удмуртия пиналъёс шутэтскон | Мерлык |
Ксения Теплякова Майя Бывальцева 24-тӥ толшоре Удмуртиын пилемо улоз, сайкиськылоз, уйин дырын-дырын лымы усёз, нуназе кӧня ке лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор палась, лымшор но шундыпуксён вискыссь секундскын 4-9 метре пельтоз. Элькунъя уйин -8…-13, нуназе -6…-11 градус возиськоз. Омыр зӥбет луло узвесь юбоя 759 миллиметр луоз, омырлэн мускытлыкез – 86 процент. Тегъёс: куазь Тол МЧС Ижкар Удмуртия | Инкуазь |
Майя Бывальцева 31-тӥ куартолэзь кутсконлы Удмуртиын коронавирус инфекциен черлан 30 выль учыръёсты пусйизы. Со сярысь элькунлэн тӧроез Александр Бречалов «ВКонтанкте» мерлыко вотэсысь бамаз ивортӥз. Выль висён шараямын Ижкарын 14 адямилэн, Можгаын - куать, Алнаш ёросын – сизьым, Можга ёросын – кык, Вотка ёросын – одӥг адямилэн. Черламъёс пӧлын 14 аресозь 3 пиналъёс, 65 ареслэсь бадӟым куинь кунмуртъёс, одӥг эм ужась но одӥг секытэн кышномурт. Жаляса верано, эшшо кык висисьёс улонысь кошкизы – Ижкарысь но Яр ёросысь 65 но 44 аресъем воргоронъёс Александр Бречалов, Удмуртилэн тӧроезТуннэ нуналлы Удмуртиын коронавирус инфекциен черлам 682 учыръёс лабораториосын зэматэмын. 396 адями йӧназ. Висисьёс элькунысь вань муниципал кылдытътъёсысьн 101 улон интыосын пусъемын. Тегъёс: Тазалык Ижкар висён Удмуртия коронавирус АлександрБречалов | Тазалык |
Майя Бывальцева Удмуртиысь Ринат Якупов Италиысь Бари карын паратхэквондоя Европалэн 8-тӥ чемпионатаз азвесь медаль утӥз. Со сярысь элькунысь спортъя, физкультурая но егитъёсын ужан политикая министерстволэн пресс-службаез ивортэ. К41 классын 61 килограммозь секталаем спортсменъёс пӧлын Якупов Россиысь мукетызлы атлетлы – паратхэквондоя дуннелэн куать полэс чемпионэзлы Владислав Кричфалушийлы гинэ келяз. Суй-пыдзыя сӧсыр но йырвизь висёнъёсын спортсменъёс пӧлын Европалэн чемпионатэз усьтэм ӵошатскон сямен ортчиз, соин ик отчы, США-ысь, Япониысь, Кореяысь но трос мукет кунъёсысь но спортсменъёс пыриськизы. Россилэн сборноез 5 зарни, 4 азвесь но 6 бронза медальёс утӥз Тодэ вайытом, туэ тулыспалэ Ринат Якупов (тренерез Андрей Кузнецов) суй-пыдзыя сӧсыръёс пӧлын тхэквондоя дуннелэн чемпионатаз бронза медаль утӥз. Тегъёс: Спорт Италия Удмуртия сӧсыръёс | Спорт |
Туспуктэм: Григорий Фомин Наталия Сильвестрова Удмуртиысь сизьым гуртэ но черкогуртэ мобильной герӟетъя вышкаосты уже кутӥзы. Базовой станциосты «Цифровая экономика РФ» йӧскалык ӵектос улсын «Устранение цифрового неравенства» программая пуктӥзы. Со сярысь элькун тӧролэн но кивалтэтлэн пресс-службазы ивортӥз. Туала герӟет басьтӥзы: Дэбес ёросысь Бадӟым Кизьна гурт; Сьӧлта ёросысь Валамаз но Удгурт черкогуртъёс; Сюмси ёросысь Блаш гурт; Якшур-Бӧдья ёросысь Малая Итча гурт но Угловой черкогурт; Яр ёросысь Дӧжигурт. 2023-тӥ ар кутсконысен «Сельсовет» но «Устранение цифрового неравенства» программаосъя мобильной герӟетъя вышкаосты 45 гуртэ пуктӥзы, вить сюрслэсь трос адями доры интернет вуиз. Тодэ вайытом, 2023-тӥ арын южтолэзе «Устранение цифрового неравенства» ӵектосъя 21 вышкаосты уже кутӥзы, куартолэзе «Сельсовет» программая 17 гуртъёсы но черкогуртъёсы 4G интернет вуиз. Эшшо 40 вышка ар пумозь «Цифровая экономика РФ» йӧскалык ӵектос улсын пуктозы. Тегъёс: Технологиос Интернет гурт Удмуртия | Мерлык |
Наталья Тетерина Глазкарысь «Парафраз» театр Россиысь пичи каръёсысь театръёслэн XVI фестивалязы куинь пӧртэм данъет басьтӥз. Со сярысь ужрадлэн вотэсбамаз ивортэмын. Новороссиыйскын 4–11 инвожое ортчем ужрадэ Удмуртиысь театр «Вино из одуванчиков» спектаклен пыриськиз но таӵе номинациосын вормиз: Устоез воргорон роль — «Парафраз» театрысь актёр но валтӥсь режиссёр Дамир Салимзянов «Вино из одуванчиков» спектакльын Дугласлэн ролез понна; Театр критикъёслэн огазеяськонзылэн кузьымез — «Вино из одуванчиков» спектакльлы; Жюрилэн кивалтӥсезлэн, Россиысь калык артистлэн Игорь Склярлэн нимысьтыз кузьымез — Игорь Павловлы «Вино из одуванчиков» спектакльын Томлэн ролез понна. Пусъём, туэ фестивале Россилэн пӧртэм улосвылъёсысьтыз 16 коллективъёс пыриськизы. Вормисе потӥзы «Смерть Тарелкина» спектаклен Свердловск улосвылысь Серовысь А. П. Чехов нимо драмая театр (устоез бадӟым спектакль) но «Мертвые души» спектаклен Красноярск улосвылысь Лесосибирскысь драмая «Поиск» театр (устоез пичи спектакль). Соос Москваын Нациослэн театрзылэн сцена вылаз шудозы. Тегъёс: Лулчеберет Театр Удмуртия Россия Глазкар | Лулчеберет но туризм |
Наталья Тетерина Футболъя дуннелэн чемпионатэзлы Ижкарысь Киров нимо паркын пуктэм фан-зонае 200 сюрс адями вуылӥз. Со сярысь М. Горький нимо гужем садлэн пресс-службаез ивортэ. Вань трансляциос бере ми мерлыко вотэсъёсты но ивортодэт вӧлмытонъя ёзэсъёсты чакламы. Туж шумпотымон, милям ужаммы сярысь тросэз умоен гожто шуыса. Ижкарын улӥсьёс пусйизы фан-зоналэсь мылкыдзэ но, персоналлэсь ужамзэ но, чылкытлыкез но. Алонъёсты ми тыршимы но тыршомы ӝоген тупатыны. Ваньмызлы тау умой кутскон понна Сергей Буторин, Горький нимо гужем садлэн кивалтӥсезДуннелэн чемпионатэз бере фан-зона мукет ӵектосъёслы вӧлмет луоз. Соос пӧлын — урам кинолэн фестивалез, кытын Россиысь режиссёръёслэсь вакчи метрен ужъёссэс возьматозы; «Ретро ФМ» радиостанцилэн инбам улын кинотеатрез; удмуртъёслэн крезьгуръя йӧскалык инструментсылы сӥзем «Кубыз» фестиваль; #НаРавных мерлыко фестиваль. Отын ик концертъёс, егитъёслы дискотекаос, усьтэм фитнес-тренировкаос но карын сямлы пӧрмем «Читай, Ижевск!» но «Рыжий фестиваль» ужрадъёс ортчозы. Тегъёс: Ижкар Футбол Удмуртия Мерлык паркъёс шутэтскон | Мерлык |
Анжелика Тихонова корреспондент Удмуртиын Нылпиосты утён нуналэ «Куара» огинлэн «Ныло-пиё» подкаст» ӵектосэзлэн нырысетӥ люкетэз потӥз. Со сярысь ивортодэтъя «Удмуртия» агентстволэн корреспондентэзлы ӵектослэн авторез Наталья Шулакова вераз. Ӵектослэсь нырысетӥ люкетсэ «Дас пол верай ни! Нылпиосы, мон но керӟегъяськон» темалы сӥзизы. Со сярысь подкастлэн нуисез, «Удмурт Дунне» газетысь корреспондент Алёна Ионина куноосыныз Наталья Дмитриеваен но Светлана Ручкинаен вераськиз Куноос ӵем-а нылпиоссы шоры куаразы бадӟыма, мар пумысен пӧсекъяло но кызьы бугырскем мылкыдзэс кисьто шараязы. Озьы ик костаськись шудонъёс, лэсьтымтэ дорысь уж, телефон но мультфильмъёс сярысь малпанъёссэс веразы. Со сяна мукет анай-атайёс но валтӥсь экспертъёс – нылпиос – ас визь-кенешсэс сётӥзы. Подкастэз Soundcloud, Castbox, Apple Podcasts ватсэтъёсысь, «YouTube», мерлыко вотэсъёсысь кылзыны луэ. Подкастъёс туала улонын туж вӧлмемын – со каньыл но капчи формат, кудӥзъя тунсыко луись иворез ваньмон дыръяд кылзыны быгатӥськод, кылсярысь, куке пиналдэ изьтӥськод. Со сяна, подкастъёслэн аспӧртэмлыксы – куке нокин номырлы уг дышеты, ас учконзэ кужмысь уг чуртна, но со вакытэ ик ас опытэныз, янгышъёсыныз, усьтонъёсыныз люкиське, - асьмелы туж яра. Малы ке шуоно асьмеос визь-кенеш визь-кенешен, но котькуд анай-атай ачиз тодэ, мар кулэ пиналэзлы лыдъяськом Наталья Шулакова, «Ныло-пиё» подкаст» ӵектослэн авторезНаталья Шулаковалэн кылъёсызъя, подкастъёс чакламъя толэзяз огпол поталозы. Соос «Уг яра! Кызьы но марлэсь алӥськом пиналъёсмес», «Али ик! Кызьы пиналэз юрт котырын юрттӥськыны дышетоно», «Гаджетъёс но анай-атайёс – кин кинэ?», «Нылпиос но удмурт кыл. кызьы дышетоно но кинлэсь юрттэт куроно» темаослы сӥземын луозы. Пусъём, ӵектос Удмуртиысь йӧскалык политикая министерстволэн юрттэмезъя быдэстӥськиське. Тодэ вайытом, матысь нуналъёсы «Устоез удмурт видеоблог» вожвылъяськонлы йылпумъянъёс лэсьтозы. Тегъёс: Мерлык Ижкар нылпиос Удмуртия удмуртъёс 100ар анай-атайёс | Мерлык |
Туспуктэм: Руслан Нуриахметов Наталия Сильвестрова Удмуртиысь тазалыкез утён удысэз элькун кивалтэтлэн тӧроезлэн воштӥсез Татьяна Чуракова чакласа возёз. Со сярысь улосвыл тӧро Александр Бречалов 9-тӥ толшоре аппарат кенешонын ивортӥз. Та дырозь Татьяна Чуракова дышетонъя но тодосъя, мерлыко политикая но ужъя министерствоослэсь, мерлыко утетъя управленилэсь ужзэ чаклаз. Тодэ вайытом, азьвыл Удмуртиысь тазалыкез утён удыс понна Эльвира Пинчук кылкутӥз, 2023-тӥ арлэн пумаз со ужан интыысьтыз кошкиз. Тегъёс: тазалыкезутён Тазалыкезутёнъяминистерство Мерлык ТатьянаЧуракова Политика Удмуртия | Политика |
Майя Бывальцева Можга карын, Дэбес, Каракулино, Шаркан, Дэри, Балезино, Эгра ёросъёсын паласькись лек вирус инфекциосын (ОРВИ) черламъёслэн лыдзы эпидеми гожез ортчемын. Со сярысь ивортэ Роспотребнадзорлэн элькунъя управлениезлэн пресс-службаез. 8–14 толшоре Удмуртиын кынман висёнъёсын черлаз 8 сюрс 926 адями (ар талэсь азьвыл — 13 сюрс 500). Со пӧлысь 6 сюрс 919 мурт — 14 аресозь пиналъёс. Ижкарын эмъяськонниосы 4 сюрс 610 адями вазиськиз. Ӧнерчиослэн верамзыя, паласькись лек вирус инфекциосъя но гриппъя эпидеми югдур элькунлэн шоркараз умой. Висисьёс эпидеми гожлэсь 44 процентлы ӧжытгес. Тодэ вайытом, выль арлэн нырысетӥ 10 нуналъёсаз Удмуртиын 5 сюрс 455 адями кынман висёнъёсын эмчиос доры вазиськиз. Кылем арысь та вакытэн ӵошатыса, со 2 поллы ӧжытгес. Тегъёс: Тазалык Ижкар Роспотребнадзор висён Удмуртия | Тазалык |
Туспуктэм: Руслан Нуриахметов Наталия Сильвестрова Удмуртиын вуись шутэтскон нуналъёсы куазь шунытгес кариськоз, лымыялоз. Со сярысь улосвыл Гидрометцентрлэн пресс-службаез ивортӥз. Матысь уй-нуналэ интыосын ӧжыт лымы усёз. Уйин -19…-24, нуназе -11...-16 градус луоз. Арнянуналэ, 18-тӥ тулыспалэ, уйин -15…-20, нуназе -9…-14 градус возиськоз. Нуназе тӧл кужмоялоз, секундскын 10-15 метрозь пельтоз. Нуназе бере интыосын, тужгес ик шундыпуксён палась ёросъёсын, кӧня ке лымыялоз. Ӝытазе но вордӥськонэ потон уе лымыян кужмоялоз но быдэс элькунэ вӧлмоз. Сюресъёс вылын лымы пельтэмъёс, лымы вӧлдэт. Вордӥськонэ, 19-тӥ тулыспалэ, нуназе озьы ик лымыялоз, тӧл кӧня ке лябӟыны кутскоз. Омырын уйин -9…-14, нуназе -5…-10 возиськоз. Нырысь-валысь чакланъёсъя, вуоно арнялэн шорозяз температура шӧдскымон уз воштӥськы. Тегъёс: куазь Гидрометцентр Удмуртия | Инкуазь |
Майя Бывальцева 19-тӥ пӧсьтолэзе Удмуртиын дырын-дырын зороз, интыосын гудыръялоз. Тӧл уйпал но шунды пуксён вискысь, уйпал но шундыӝужан пала воштӥськыса, секундскын 7-12 метре пельтоз, гудыръяса зорыку 17 метрозь кужмоялоз. Нуназе элькунъя +23…+28 градус возиськоз. Омыр зӥбет луло узвесь юбоя 743 миллиметр луоз, омырлэн мускытлыкез – 76 процент. Тегъёс: МЧС Удмуртия куазь гужем | Инкуазь |
Наталья Тетерина 4-тӥ тулыспалэ Сьӧлта ёросысь Югдон гуртын «Удмурт дунне» газетлэн кубокез понна куасэн бызьылонъя 56-тӥосыз ӵошатсконъёс ортчизы. Валтӥсь кузьымез туэ Пичи Пурга ёросысь команда утӥз. Та ӵошатсконын пургаос нырысетӥзэ вормизы, вераз ивортодэтъя «Удмуртия» агентстволы «Удмурт дунне» газетлэн валтӥсь редакторез Зинаида Рябинина. Азьвыл аръёсы кубокез ӵемгес Шаркан, Дэри, Эгра но Можга ёросъёс басьязы. Пургаос нырысьсэ сое утӥзы Зинаида РябининаӴошатсконын кыкетӥ инты Кияса ёрос басьтӥз, нош Сьӧлта ёросысь куасэн бызьылӥсьёс куинетӥ луизы. Зинаида Рябинина пусйиз, таяз арын газетлэн Кубокез понна ӵошатсконъёсы котькулэсь трос калык люкаськиз. 300 пала куасэн бызьылӥсьёс 16 ёросъёсысь но Ижкарысь вуизы. Соос пӧлын арысь аре вожвылъяськонэ пыриськисьёс но вал. «Котьку сямен мыло-кыдо пырисько но ӟеч результатъёс возьмато Пичи Пургаысь Лидия Близнецова, Вавожысь Надежда Жуйкова, Ярысь Юлия Рудина, спортивной семьяос: Кизнерысь Кобелевъёс, Киясаысь Баймурзинъёс, Зайцевъёс Вавожысь, Дэри ёросысь Малыхъёс, Кезысь Главатскихъёс», — вераз газетлэн редакторез. Тодэ вайытом, туэ «Удмурт дуннелэн» кузьымез понна ӵошатсконъёс Журналистъёслэн витетӥ спартакиадазылы но кутскон сётӥзы. Куасэн бызьылонъёсты радъяны Сьӧлта ёрос администраци юрттӥз. Тегъёс: Спорт Удмуртия куасэнбызьылон Сьӧлта | Спорт |
Туспуктэм: Дарья Ушакова Наталия Сильвестрова 23-26 куартолэзе Удмуртиын «П. И. Чайковскийлэн вордскем Шаераз» («На родине П. И. Чайковского») IV литература фестиваль ортчоз. Ужрадъёс Ижкарын но Сарапулын, Эгра каргуртын, Дэри, Шаркан, Юльской черкогуртъёсын радъяськозы. Со сярысь элькунысь йӧскалык лыдӟиськоннилэн пресс-службаез ивортӥз. Туэ фестивальлэн темаез «Патриотизм. Что означает быть патриотом Отечества?» луоз. Программае творческой пумиськонъёс, мастер-классъёс, спектакльёс, концертъёс, адӟытонъёс, презентациос, кино возьматонъёс пыризы. Фестиваль улсын «Библиотека и молодёжь: грани взаимодействия» форум ортчоз. Фестивале быдэс Россилы тодмо куноос вуозы: актёр, кинорежиссёр, театр ужлы дышетӥсь Никита Высоцкий, актриса, сценарист, пуктӥсь режиссёр Ольга Александрова, гожъяськись, кылосбур тодосъя доктор Алексей Варламов, суредась Павел Вольфсон, актёр Александр Давыдов, актриса Анастасия Панина, суредась-иллюстратор Ольга Ионайтис, нылпи гожъяськись Виктория Ледерман, кырӟась Лидия Музалёва, актёр Юрий Назаров, актриса Полина Нечитайло, «Казачий круг» калыккылос ансамбль, литературатодосчи, кылосбур тодосъя кандидат Вера Пантелеева, дышетон тодосъя кандидат Ирина Матвеева. Программаен лыдӟиськоннилэн сайтаз но ужрадлэн «ВКонтакте» мерлыко вотэсысь огиназ рос-просгес тодматскыны луоз. Фестивалез элькунысь Йӧскалык лыдӟетъюрт Россиысь лулчеберетъя фонд но Удмуртиысь лулчеберетъя министерство юрттэмен радъя. Тодэ вайытом, 7-9 пӧсьтолэзе Ижкарын но Воткаын Искусствоосъя «П. И. Чайковскийлэн вордскем шаераз» фестиваль ортчоз. Ужрадэз Антон Беляев но Therr Maitz группа усьтозы. Ватсалом, Удмуртиын анай кылын гожъяськыны яратӥсьёс понна «Гожъя удмуртсэ» вожвылъяськон мынэ. Тегъёс: Литература фестиваль Чайковский Удмуртия | Лулчеберет но туризм |
Наталья Тетерина Ижкарысь эм академилэн ректорез Николай Стрелков интыужысьтыз кошкиз. Со сярысь ивортодэтъя «Удмуртия» агентстволэн корреспондентэзлы со телефон пыр вераз. Стрелковлэн кылъёсызъя, академилэн кивалтӥсезлэсь интыужзэ со ас мылкыдызъя кельтӥз. 17-тӥ пӧсьтолэзе со ректор луыса берпуметӥ нуналзэ ужаз. 26-тӥ инвожое тодосъя кенешын мон аслэсьтым мылкыдме шараяй. <…> Ужан контракт толон дугдытэмын вал Николай СтрелковПусъём, Николай Стрелков Ижысь эм академиен 24 арлэсь кема кивалтӥз. Ватсалом, та дыре дышетсконнилэн нимлыко сайтаз ректорлэсь ужзэ быдэсъясен Алексей Шкляев пусъемын. Тегъёс: Дышетон Ижкар Удмуртия Ижыськунэмакадемия НиколайСтрелков | Дышетон но тодос |
Туспуктэм: Григорий Фомин Майя Бывальцева 1-тӥ куарусёнэ Удмуртиын куазь шуныт но тӧло луоз. Со сярысь улосвыл Гидрометцентрлэн пресс-службаез ивортӥз. Элькунъя ӵукна +14…+19 градус луоз, нуназе омыр +23…+28 градусозь шуналоз. Уйпал ёросъёсын салкымгес луоз – +20…+23 градус. Нуназе интыосын вакчи дыр ӵоже зороз, куд-ог ёросъёсын гудыръялоз. Тӧл секундскын 8-13 метрозь кужмояса пельтылоз. Ижкарын ӵукна +17…+19 градус луоз, уназе бере температура +26…+28 градусозь ӝутскоз. Нуназе вакчи дыр ӵоже зороз. Вуонояз нуналъёсы Удмуртиын кезьытгес кариськоз. Тегъёс: куазь Удмуртия Гидрометцентр | Инкуазь |
Туспуктэм: Руслан Нуриахметов Майя Бывальцева Куарусён кутсконысен Удмуртиын выль коронавирус инфекцилы пумит ревакцинациез 13 сюрслэсь трос адями ортчиз. Прививка выльысь пуктыны нуналлы быдэ 800-1000 адями лыктэ. Со сярысь элькунысь тазалыкез утёнъя министерстволэн пресс-службаез ивортӥз. Эмчиос верамъя, прививка выльысь пуктыны кулэ, азьвыл вакцинаци дырысен яке висем бере толэзьлэсь трос ортчиз ке ини. Ревакицнациез кык компонентъем вакциналэн одӥгеныз яке кыкеныз ик дозаен ортчыны яра. Мылкыд карисьёслы улон интызыя эмъюртэ вазиськоно, Госуслуги портал яке регистратура пыр гожтӥськыса. Азьвыл гожтӥськытэк лыктыны луэ Ижкарысь мер тазалыкъя элькун центре, ужан нуналъёсы 8 часысен 19 часозь. « Тунэ Умуртиын "омикрон" штамм но солэн пӧртэмлыкъёсыз ветло. 95-96 процентэз черламъёс висёнэз капчи яке тодметъёстэк ортчо, 4-5 процентсэ гинэ эмъюртъёсы интыяно кулэ, со пӧлысь 0,1 процентэз висёнэз секытэн ортчо. Туннэ элькунысь куать эмъюртъёсын ковидэн висисьёслы 560 койкаос дасямын, со пӧлысь 300-лэсь тросаз кыллисез вань » Марина Петренко, Удмуртиысь тазалыкез утёнъя министрлэн воштӥсез Озьы ик со тодэ вайытӥз, висён капчиен ортче ке но, сое «пыд вылын» потыны уг яра. Висись адями инфекциез вӧлмытӥсь луэ но мукетъёсызлы паланы быгатэ. Со сяна, капчиен ортчем висён но сюлэм но сэръёс вылын секытэн шӧдӥськоз шуыса кшктлык вань. Тодэ вайытом, тунн. нуналлы оглом 225 сюрс 381 адями ревакцинациез ортчиз. Тегъёс: Тазалык прививка коронавирус Удмуртия | Тазалык |
Майя Бывальцева 23-тӥ коньывуонэ Удмуртилэн кунлыкезлы 100 ар тырмонлы сӥзем видеолекциослэн выль сериез потӥз. Элькунысь кун архивлэн ёзэтысьтыз валтӥсь ӧнерчи Максим Шишкин вералоз, кызьы ХХ даур кутсконын Ижысь но Воткаысь рабочийёслэн большевикъёслы пумитъяськонзылэн шорсюлэмъёсыз луизы. Ижын но Воткаын пумитъяськон: бугыръяськись 1918-тӥ ар 8-тӥ гудырикошконэ ӵукна пумитъяськисьёс Ижысь заводлэн азбараз митинг радъязы, отчы рабочийёс люкаськизы. Соос пыӵал тӥрлыкен складэз киултӥзы, заводэз басьтӥзы но дурбасьтӥсьёссылы пыӵалъёс сётӥзы. Соослэн лыдзы 6 сюрс муртозь вуиз. Кутскиз ожмаськон. Кык фронт кылдӥз: заводысь мастерскойёсты но карлэсь шурсьӧр люкетсэ фронтовикъёс басьтӥзы, нош Нагорной люкетэз (карлэн туала люкетэз, тыметлэн шундыӝужан палыз) большевикъёс кие кылиз Максим Шишкин, Удмуртиысь кун архивлэн ёзэтысьтыз валтӥсь ӧнерчи100 арлэсь трос азьвыл луэм ужрадъёс пумысен историкъёс но шаерчиос али но споръясько. Соин ик та веран зэмос учыръёс но лыдпусъёс вылэ инъяське. Учкисьёс со вакытэ пумитъяськисьёслэсь нимъёссэс тодэ ваёзы, тросэз соос каръёсысь но гуртъёсысь урам нимъёсын кылемын. Озьы ик тодозы, кызьы Ижкарлэн лымшор палаз ожмаськон мынӥз. Азьвылъёссэ но выль выпускъёсты «Terra Удмуртия» ютуб-каналысь, озьы ик ивортодэъя «Удмуртия» агентстволэн сайтысьтыз но мерлыко вотэсъёсысь учке. Тегъёс: Мерлык Ижкар Удмуртия история Вотка Удмуртилэнкунлыкезлы100ар 100ар | Мерлык |
Туспуктэм: Кристина Берестова Наталия Сильвестрова 13-тӥ толшоре Удмуртиын пильмо луоз, уйин интыен кӧня ке лымы усёз, нуназе лымыяны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь секундскын 8-13 метре пельтоз. Элькунъя уйин -11…-16, нуназе -8…-13 градус возиськоз. Сюресъёс вылын йӧвалег. Омыр зӥбет луло узвесь юбоя 759 миллиметр луоз, омырлэн мускытлыкез – 66 процент. Тегъёс: куазь лымы Удмуртия | Инкуазь |
Майя Бывальцева 12-тӥ инвожое Россилэсь нуналзэ пусъемен валче, пенсиосты но мерлыко тыронъёсты сётон радлык воштӥськиз. Со сярысь Пенси фондлэн Удмурт Элькунъя ёзэтэзлэн пресс-службаез ивортӥз. Шутэтскон но праздник нуналъёсы кар но ёрос почтамтъёсын пенсиосты сётъялозы: - 11-тӥ но 12-тӥ инвожо понна – 11-тӥ инвожое; - 13-тӥ но 14-тӥ инвожо понна – 14-тӥ инвожое. Банкъёсын пенсиосты азьвыл пусъем радлыкъя сётъялозы. Пӧртэмгес Сбербанке коньдон вуон: Ижкар 10-тӥ инвожое, мукет каръёс – 11-тӥ инвожое, ваньмыз ёросъёс – 15-тӥ инвожое. Тодэ вайытом, 1-тӥ пӧсьтолэзьысен Россиын пенсиосты но мукет мерлыко тыронъёсты «Мир» картае гинэ выжтылозы. Пенсизэс почта пыр, озьы ик пенсиосты вуттӥсь мукет огазеяськонъёс пыр, банкысь счётысь (картатэк) басьтӥсьёс понна номыр уз воштӥськы. Тегъёс: Ижкар Удмуртия пенсия Пенсифонд праздникъёс | Мерлык |
Наталья Тетерина Ар кутсконысен Удмуртиысь калыклы мерлыко юрттэт сётонъя ёзэсъёсы нырысетӥ нылпи понна толэзьлы быдэ сётӥськись пособие басьтонлы 178 куриськон вуиз. Кызьы веразы ивортодэтъя «Удмуртия» агентстволы элькунысь Мерлыко политикая но ужъя министерствоын, 173 семьялы юрттэт юнматэмын ни. Витяз семьяын котькуд адямилы усись табышлэн быдӟалаез тросгес, соин ик соослы коньдон уз сётӥськы. 2018-тӥ арын 1-тӥ толшорысен 12-тӥ южтолэзёзь Удмуртиысь 861 семьяосын нырысетӥ пиналзы вордскиз Тужгес но трос куриськонъёс пусъемын Ижкарысь Ленин (15) но Первомай (14) ёросъёсын, озьы ик Дэри ёросын (12). Тодэ вайытом, 2018-тӥ арын 1-тӥ толшор бере вордскем нырысетӥ нылпи понна семьяослы толэзьлы быдэ сётӥськись кун юрттэт Россиын 2017-тӥ арын толсур пумын юнматэмын. Удмуртиын солэн быдӟалаез 8 сюрс 964 манет. Та ужпумлы элькунэ федерал коньдэтысь 167 миллион 600 сюрс манет висъямын. Ватсалом, кунысь анайёслы но нылпиослы юрттонлэн кулэлыкез сярысь Федерал Собранилы арлы быдэ вазиськоназ Россилэн азьмуртэз Владимир Путин вераз. Демографияя политикамы возьматӥз пайдалыксэ. Ми азьланьтӥм, паськытатӥм сое. Анай капиталъя программалэсь ужан дырзэ ватсам, нырысетӥ, кыкетӥ но куинетӥ пинал вордскыку нимысьтыз тыриськонъёс чаклам. Вить ар ӵоже пиналъёсын ӝыны миллионлэсь тросгес семъяос капчиятэм ипотека чотын улон интызэс умоятыны быгатозы Владимир Путин, Россилэн азьмуртэзНырысетӥ пиналлы пособие басьтон понна кун но муниципал юрттӥськет сётонъя центре вазиськыны кулэ. Тегъёс: Ижкар Удмуртия пиналъёс семья юрттэт Мерлык коньдон | Мерлык |
Майя Бывальцева Суредась Никас Сафроновлэн «Лудорвай» музей-заповедниклы кузьмам валэз пияз. Со сярысь ивортэ Удмуртиысь лулчеберетъя но туризмъя министерстволэн пресс-службаез. «Музей-заповедниклэн юбилей араз тужгес бадӟым кузьым луиз чуньы, сое вордӥз тодмо суредасьлэн Никас Сафроновлэн юрттэменыз басьтэм Ракита вал», — верамын удысэтлэн ивортоназ. Чуньы вордскиз пуксёнэ, 30-тӥ гудырикошконэ. Музейын вань ужасьёс солэсь вордскемзэ чидатэк возьмазы. Чуньыез Рита ниманы малпазы. Пусъемын, чуньы валъёслэн праздниксы азьын вордскиз шуыса. Вашкала дырысен 31-тӥ гудырикошконэ «Вал праздник» пусйиське, Флорез но Лаврез буре ваён, Русьын соос пудоез, тужгес но валъёсты, утисьёсын лыдъясько. Азьвыл со нуналэ валъёсын ужаны ӧз лэзьылэ, соосты тужгес ӟеч сезьыен сюдылӥзы. Черк доры нуыса, дун чылкыт вуэн пазьго вал. Собере сылало нянь турижен сюдылӥзы, пылатылӥзы, быжазы но изнэсазы лентаос пунылӥзы, адӟытонъёс но вал вылын ворттылонъёс ортчытъязы. Тегъёс: Мерлык Музей Удмуртия Лудорвай пӧйшуръёс | Мерлык |
Майя Бывальцева 12-тӥ толшоре 12 часысен Удмуртиысь «Лудорвай» музей-заповедникын «Вожодыр – пӧртмаськон но тунаськон вакыт» шулдыръяськон ортчоз. Со сярысь ужъюртлэн пресс-службаез ивортэ. Удмуртъёслэн вашкала осконъёссыя, вожоос – со кулэм ӵыжы-выжыоссылэн лулъёссы, кудъёсыз Ымусьтонысен Йӧвылэсултонозь матысь адямиоссэс чакланы потало. Вожоослэсь кышкано ӧвӧл, шуо, угось соос ӵашетэменызы пеймыт кужымъёсты улляло, корка дэлет ваё. Вожо пӧрмытскыса, ужрадэ Лудӟиысь, Сьӧлтаысь но Учаысь куноос лыктозы Ужрад улсын пӧртмаськисьёслэн шествизы, Вожолы вазиськон, куноосты нерге нянен утялтон, вожоосын тодматскон, кужымзэс эскерон, вожоосты тыметысь люкмесэ келян. Озьы ик нунал ӵоже кӧня ке площадкаос ужалозы: - «Пукон корка» - мунёос, вожояськон маскаос лэсьтонъя мастер-классъёс (лыдӟиськон юртын); - тунаськисьлэсь но пелляськисьлэсь азьланезлы чакланъёс (волостной правленилэн юртаз); - гурт сиён-юон дуннеен тодматскон (лымшор удмуртъёслэн коркаязы). Пыронлэн дуныз: 50-100 манет. Тодэ вайытом, азьвылгес Пичи Пурга ёросысь Баграш-Бигра гуртысь нылъёс но песянайёс ивортодэтъя «Удмуртия» агентстволы возьматӥзы пӧртмаськон, тунаськон сямъёссэс возьматӥзы. Вожодыр пӧртмаськон Егитъёс вожодыре азьланез сярысь тунало Озьы ик лыдӟе: «Выль ар? Вожодыр! Удмуртъёслэн огез валтӥсез тол шулдыръяськонзы сярысь» Тегъёс: Лулчеберет Музей Удмуртия Лудорвай удмуртъёс йылолъёс | Лулчеберет но туризм |
Майя Бывальцева Анжелика Тихонова корреспондент 2022-тӥ арлэн нырысетӥ палараз Удмуртиысь 523 лыдӟетъюртъёс «Культура» йӧскалык ӵектос улсын выль книгаос басьтозы. Йӧскалык лыдӟетъюртлэн фондаз дырын-дырын потӥсь 59 изданиос ватсаськозы. Со сярысь элькун тӧролэн но кивалтэтлэн пресс-службазы ивортӥз. 2021-тӥ арын элькунысь библиотекаосы оглом 20 сюрс 782 книгаос басьтӥзы, озьы соос литературно-художественной, научно-популярной, ляб адӟись но адӟисьтэм муртъёслы, справочной но дышетскон, библиотека ужъя изданиосын узырмизы. Со сяна, туала литература ӟуч кыллэн эсэпъёсызъя кыллюкамъёс, справочникъёс, энциклопедиос, нылпиослы но быдэ вуымтэослы чеберлыко литература, литература премиослэн но конкурсъёслэн вормисьёссылэн книгаоссы, научно-познавательной литература вуиз. Йӧскалык лыдӟетъюртэ кылем ар ӵоже 4 сюрс 541 книгаос басьтӥзы. Со сяна, дырын-дырын потӥсь 63 изданиослы но даннойёсын ньыль базалы гожтӥськон лэсьтӥзы. Берпуметӥосыз пӧлын: «Юрайт» – полнотекстовой электрон библиотека. Отчы валтӥсь университетъёсын дышетӥсьёсын гожтэм 9 сюрслэсь трос учебникъёс но монографиос, озьы ик пӧртэм тодметъёсъя видео- но аудиоматериалъёс, вебинаръёс, мастер-классъёс, онлайн-тестъёс пыро; Znanium.com – электрон сӧзнэт. Отчы дышетонъя но тодосъя 60 сюрслэсь трос туала изданиослэн электрон версиоссы люкамын: учебникъёс, монографиос, справочникъёс, тодосъя журналъёс, диссертациос, тодосъя статьяос но мукет; Global F5 библиотекаын дышетон но тодос удысысь валтӥсь издательствоослэн 55 сюрслэсь трос книгаоссы, тодосъя журналъёсысь 150 сюрслэсь трос статьяос поттэмын. Со сяна, отын чеберлыко, ужен герӟаськем, нылпи литература тодматскыны луэ; «ЛитРес: Библиотека». Электрон сӧзнэтэ вань пӧртэм жанръем чеберлыко литература, банк ужъя, экономика, философия, юриспруденция, психология, история, кылэз тодон, культурология но мукет ӧръёсъя литература поттэмын. Та дыре йӧскалык лыдӟетъюртысь лыдӟисьёслы электрон сӧзнэтлэн каталогысьтысь кык сюрслэсь трос книгаос дунтэк усьтэмын. Тодэ вайытом, Выль ар азьын йӧскалык ӵектос улсын Ижкарын но Можгаын куинь модельной лыдӟетъюртъёс усьтӥзы. Тегъёс: лыдӟиськонни книгаос Удмуртия Ижкар | Мерлык |
Анжелика Тихонова корреспондент Удмуртиысь Надежда Пушпашева 16-21 куарусёнэ Швециысь Хельсинбург карын ортчись суй-пыдзыя сӧсысь луись но ляб адӟись спортсменъёс пӧлын ӝӧквыл теннисъя Европалэн чемпионатаз пыриськоз. Со сярысь Россиысь паралимпи комитетлэн пресс-службаез ивортэ. Ӵошатсконъёсы 32 кунъёсысь 300-лэсь трос спортсменъёс пыриськозы. Россилэн командаяз 27 ӝӧквыл теннисэн шудӥсьёсты люказы. Соос пӧлын Воткаысь Надежда Пушпашева но. 16-18 куарусёнэ спортсменъёс ас чотазы шудозы, нош 19-21 куарусёнэ – параен шудӥсьёс пӧлын вормисьёсты шараялозы Тодэ вайытом, Нидерландыын ортчем паравелоспортъя ӵошатсконъёсын Удмуртиысь спортсменъёсмы куинь азвесь медаль утӥзы. Тегъёс: Спорт Удмуртия теннис сӧсыръёс Европа | Спорт |
Анжелика Тихонова корреспондент 24-тӥ куарусёнлы Удмуртиын 81 улӥсьёс коронавирус инфекциен черлазы. Со сярысь элькун тӧролэн но кивалтэтлэн «ВКонтакте» мерлыко вотэсысь огиназы ивортӥзы. Черламъёс пӧлын: Ижкарын 32 улӥсьёс, Глазкарын – 14, Красногорск ёросын - 12, Эгра ёросын – куать, Сьӧлта ёросын – ньыль, Сарапулын, Якшур-Бӧдья ёросын – быдэн куинь, Глаз, Балезино ёросъёсын – быдэн кык, Дэри, Шаркан, Яр ёросъёсын – быдэн одӥг. 83 адями йӧназ. Одӥг адями кулӥз. Кышномуртлы 70 арес вал. Туннэ нуналлы Удмуртиын выль коронавирус инфекциен черлан 4 сюрс 739 учыр лабораториосын зэматэмын. 3 сюрс 508 адями йӧназ, 87 мурт кулӥз. Али 39-эзлэн висисьёслэн тазалыксы секыт лыдъяське. Тулыспалысен элькунын коронавируслы 354 сюрс 501 эскеронъёс ортчытӥзы, берло нунал ӵоже – 3 сюрс 074. Тегъёс: Тазалык висён Удмуртия коронавирус | Тазалык |
Майя Бывальцева Удмуртилы тӧроез быръёнъёсын «Единая Россиялэн» кандидатэз луоз Александр Бречалов. Сыӵе пумкылъя кутӥзы партилэн улосвыл конференцияз 3-тӥ пӧсьтолэзе. Лушкем куара сётон дыръя 251 делегат пӧлысь 213-ез элькун тӧролэсь ужзэ огдырлы быдэсъясь понна куразэс сётӥзы. Нырысь-валысь куара сётонэ пыриськем Дэри ёрослэн тӧроез Андрей Коняшин 37 куара люказ. Одӥгез бюллетень ярнатэмен лыдъямын вал. Тодэ вайытом, Удмуртилы тӧроез дырызлэсь вазь быръёнъёс элькунын 10-тӥ куарусёнэ ортчозы. ВАТСАН Александр Владимирович Бречалов вордӥськиз 1973-тӥ арын 18-тӥ шуркынмонэ Адыгея автоном улосвылысь Тлюстенхабль каргуртын. 1994-тӥ арын Краснодарысь армилэн генералэз Сергей Матвеевич Штеменко нимо вылӥ ожгар училищеез (ожгар институт) горд дипломен йылпумъяз. 1999-тӥ арын Москваысь Олег Емельянович Кутафин нимо кун юридик академиез йылпумъяз. 1994–1996-тӥ аръёсы — Чкаловской гарнизонысь режимъя ёзэсэныз кивалтӥсьлэн воштӥсез (нимысьтыз ужъёсъя авиационной дивизия). 1996–1999-тӥ аръёсы — «ТВ-6 Москва» акционер огазеяськонын юрисконсульт. 1999–2000-тӥ аръёсы — «Альфа-Банк» акционер огазеяськонын юрисконсульт. 2001–2002-тӥ аръёсы — «Юниаструм Банк» (ООО) коммерци банклэн юридик ёзэтэн кивалтӥсез. 2002–2003-тӥ аръёсы — «Юниаструм Банк» (ООО) коммерци банклэн юридик департаментэзлэн кивалтӥсез. 2003–2006-тӥ аръёсы — «Юниаструм Консалтинг» огазеяськонлэн кивалтӥсез. 2006–2013-тӥ аръёсы — «ВБО Консалт» огазеяськонлэн президентэз. 2007–2014-тӥ аръёсы — «Юниаструм Банк» (ООО) коммерци банклэн Кивалтӥсьёсызлэн кенешсылэн ёзчиез. 2012–2014-тӥ аръёсы — пичи, но шор ужбергатонъя «Опора России» Росси мер огазеяськонлэн президентэз. 2014-тӥ арын — пичи но шор ужбергатонъя «Опора России» Росси мер огазеяськонлэн нырысетӥ вице-президентэз. Мер удысын ужамез: 2009-тӥ арысен — пичи но шор ужбергатонлы юрттэт сётон амалъёс сярысь ивортодэт вӧлмытӥсь но ужбергатӥсьёс понна «Бизнес-Успех» Росси конкурс ортчытӥсь «Опора кредит» медиа-холдинглэн учредителез. 2013-тӥ арысен — Росси калык фронтлэн шор штабезлэн ёзчиез. 2013-тӥ арысен — Росси калык фронтлэн шор штабезлэн одӥгез тӧроез. 2014-тӥ арысен — Калыклэсь мылкыдъёссэ тодон-эскеронъя Росси центрлэн (ВЦИОМ) кивалтӥсьёсызлэн кенешезлэн ёзчиез. 2014-тӥ арысен — Росси Федерациысь Мер палаталэн секретарез. 2015-тӥ арысен — коррупцилы пумитъяськонъя Росси Федерацилэн Азьмуртэз бордын ужась кенешлэн ёзчиез. 2016-тӥ арысен — азинскон стратегияя но валтӥсь ӵектосъёсъя Росси Федерацилэн Азьмуртэз бордын ужась кенешлэн ёзчиез. 2017-тӥ арысен — Россиысь Триатлонъя федерацилэн (ФТР) попечительской кенешезлэн тӧроез. Тегъёс: Политика быръёнъёс Удмуртия ЕдинаяРоссия АлександрБречалов | Политика |
Майя Бывальцева 4-тӥ шуркынмонэ Удмуртиын пильмаськылоз, шӧдскымон зор-кот усьыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор палась уйин скундскын 5-10, нуназе 7-12 метре пельтоз. Уйин элькунъя -4…-9, нуназе +1…+6 градус возиськоз. Омыр зӥбет луло узвесь юбоя 760 миллиметр луоз, омырлэн мускытлыкез – 60 процент. Тегъёс: Ижкар МЧС Удмуртия куазь сӥзьыл | Инкуазь |
Майя Бывальцева Омырын циклонъёс но антициклонъёс ог-огзэс вошъяло, соин ик куазь но нуналлы быдэ сямен вошъяське, ивортэ элькунысь гидрометцентрлэн пресс-службаез. 8-тӥ куартолэзе Удмуртиысь куд-ог ёросъёсын кӧня ке зороз, нуназе +13…+18 градусозь луоз. Вормон нуналэ, 9-тӥ куартолэзе, элькунэз скандинав циклонлэн кезьыт фронтэз ортчоз, солэн шорыз уйпалан луоз. Удмуртиын куазь тӧло кариськоз, кӧня ке зорыны быгатоз. Ӧжытак зороз элькунысь тросаз ёросъёсын. Зорлы луонлык тросгес 9-тӥ куартолэзе потон уе но нуналлэн нырысетӥ ӝыныяз, озьы ик элькунысь уйпал ёросъёсын. Нуназе 9-тӥ куартолэзе тӧл кужмоялоз, омырын температура +8…+13 градуслэсь вылӥе уз ӝутскы Удмуртиысь Гидрометцентрлэн пресс-службаезСобере ужан арнялэн мукет нуналъёсаз зоръёсты уг чаклало. 10-тӥ куартолэзе нуназе +10…+15 градус луоз. Тегъёс: Гидрометцентр Удмуртия куазь ВормонНунал | Инкуазь |
Майя Бывальцева Вуоно арын «Забег добрых дел» ужрадэ пыриськисьёс Удмуртиын тросгес луозы. Со сярысь вераз улосвыл тӧролэсь ужзэ огдырлы быдэсъясь Александр Бречалов. «Квота азьвыл аръёсты чакласа пусъемын. Кызьы мон валасько, ми тужгес троссэ басьтӥм. Со но ӧз тырмы. Вуоно арын тросгес басьтом», — вераз улосвыл кивалтӥсь. 3-тӥ куарусёнэ Ижкарын ортчем «Забег добрых дел» ужрадэ 1 сюрс 200 адями пыриськиз. Александр Бречалов 10 иськемез бызиз. Сомында ик ортчиз экономикая советникез Александр Свинин. Ӵошатсконэ озьы ик пыриськиз улосвыл тӧролэн но кивалтэтлэн администрацизылэн кивалтӥсез Сергей Смирнов. Со нылыз ӵош бызиз. «Удмуртия — спортлэн интывылэз» ӧтёнэз вӧлмытыны ми юнме ӧм кутске. Удмуртиын улӥсьёс нуналлы быдэ сямен сое зэмато пӧртэм ӵошатсконъёсы пыриськыса. Таиз бызьылон аспӧртэм. Туж умой, куке адямиос спорт пыр огазеясько, кулэяськисьёслы юртто. Ми шер пумиськылӥсь висёнлэсь курадӟись нылпиослы дурбасьтӥськом. Мон отчы куинетӥ арзэ пыриськисько. Шумпотӥсько, ужрад Ижкаре вуиз шуыса», — пусйиз Удмуртилэн тӧроезлэсь ужзэ огдырлы быдэсъясь Александр Бречалов. Ужрадэ пӧртэм арлыдъем адямиос пыриськизы. Удмуртилэн шоркараз Россилэн каръёсысьтыз спортэз яратӥсьёс но вуизы. «Кӧня адями туннэ люкаськиз. Адӟиське, Ижкарын улӥсьёс ветло таӵе ужрадъёсы. Трос егитъёс. Адӟи пересьёсты но. Карын спорт вань», — мылкыдзэс веразы Пермьысь Хлебниковъёс. Кыдем арын «Забег добрых дел» ужрад Россиысь сизьым каръёсын ортчиз (Москваын, Санкт-Петербургын, Новороссийскын, Челябинскын, Новосибирскын, Иркутскын но Владивостокын). Отчы 7 сюрс спортсменъёс но 100-лэсь трос корпоративной командаос пыриськизы. Таяз арын инвожое забеген Женеваын ООН-лэн конференцияз тодматӥзы, со калыккуспо инлык басьтӥз. Тегъёс: Мерлык Спорт Ижкар Удмуртия пиналъёс АлександрБречалов | Мерлык |
Майя Бывальцева Ю-нянез утялтон Удмуртиын 2–3 арнялы ӝега, но оглом удалтонлыкез элькунъя кылем арын сярысь вылӥынгес. 4-тӥ куарусёнэ аппарат кенешонын со сярысь вераз улосвыл тӧролэн воштӥселэсь ужзэ быдэсъясь Сергей Токарев. Сӥзьылэ потӥмы ни — куарусёнэ. Шуныт ӧвӧл, ӵукна лысву, соин ик тысё юосты утялтон дыръя ыштонъёс будо, вань ю-тысь туж мускыт лыктэ. Ваньзэ куасьтоно луэ — со ватсаса коньдон Сергей Токарев, Удмуртиысь кивалтэтлэн тӧроезлэн воштӥсезлэсь ужзэ быдэсъясьЮ-нянез утялтонын али азьпалан — Дэри (77 процентэз утялтэмын), Каракулино (73 процентэз), Можга (70 процентэз), Вавож (69 процентэз), Алнаш (67 процентэз), Кизнер (66 процентэз) ёросъёс. Одӥг гектарысь шорлыдын 21,7 центнерен ю-тысь басьто (кылем арын 16,8 центнер вал). Тужгес бадӟым лыдпусъёс Вавож, Грак но Можга ёросъёслэн. Пудо сиён тужгес трос дасямын Каракулино, Дэбес, Алнаш но Пичи Пурга ёросъёсын. Толйись юосты кизёнъя чаклам радлык 53 процентлы быдэстэмын. 70 процентлэсь ятыр Глаз, Камабрка, Сюмси, Каракулино но Красногорск ёросъёсын. Уйпал ёросъёсты та ужез чырмытгес нуыны куризы. Тодэ вайытом, 19-тӥ пӧсьтолэзе тодмо луиз, музъем укыр мускыт луэмен сэрен улосвылын шуэрес югдур ялӥзы шуыса. Удмуртиысь гурт возёсъя но сиён-юонъя министрлэсь ужзэ быдэсъясь Александр Прохоров верамъя, тулыс бусы ужъёс бер кутскизы. Шуэрес югдурез 18-тӥ гудырикошконэ палэнтӥзы. Тегъёс: Ижкар Удмуртия гуртвозёс СергейТокарев | Гурт возёс |
Майя Бывальцева Удмуртиысь кунпуш ужъёсъя министерстволэн кун автоинспекциез шаерамы улӥсьёсты куазь сӧриськон пумысен алэ. Со сярысь ГИБДД-лэн элькунъя управлениезлэн 1-тӥ ёзэтэз ивортӥз. Улосвыл Гидрометцентрын чакламзыя, матысь кык нуналъёсы температура ӝутскоз но трос лымы усёз Соин валче сюресъёс вылын автомобилистъёс понна кышкытлык вайыны быгатӥсь югдуръёс кылдыны быгатозы - чурыт луэм лымы но йӧвалег. Автоинспекци машинаос вискын кышкыттэм кусып возьыны, калленгес ветлыны, шуак дугдыны яке чурысь чуре потыны уг яра шуыса тодэ вайытэ. Сюресэз пыдын выжон интыосын сак луыны кулэ, уката ик пеймыт дыръя. Пыдын ветлӥсьёслэн тыл шорын яркыт пиштӥсь арбериоссы луыны кулэ. Ӧвӧл вунэтоно: йӧвалег дыръя машиналэн дугдуон сюресэз кузьгес луэ. Тегъёс: Ижкар ГИБДД Удмуртия алон куазь лымы йвалег | Инкуазь |
Майя Бывальцева Вавожысь искусствоосъя нылпи школаысь крезьчиос «Йӧскалык лулчебертлэн пусъёсыз. Крезь но арган» III удысужлыко Росси фестивальын 2-тӥ степенё диплом басьтӥзы но 3-тӥ степенё лауреатъёсыз луизы. Со сярысь ивортэ Удмуртилэн тӧроезлэн Росси азьмурт бордын ужась представительствоезлэн нимлыко сайтэз. Вожвылъяськонлэн йылпумъян люкетэз 2017-тӥ арын 26-тӥ южтолэзе Москваысь крезьгуръя Гнесинъёс нимо Росси академилэн концерт залаз ортчиз. Удмуртилэсь йӧскалык лулчеберетсэ возьматӥзы Вовожысь искусствоосъя нылпи школаын дышетскисьёс Александра Лукоянова, Руфь Вичужанина, Мария Садовникова но Дарья Зайцева, озьы ик соослэн дышетӥсьёссы Елена Вальд но Лилия Корнева. Фестиваль-вожвылъяськонлэн валтӥсь ужпумез — ӟуч арганэн но крезен тунсыкъяськонэз улӟытон, но со инструментъёсын шудон устолыкез азинтон. Конкурсэ Орёл, Липецк, Киров, Архангельск, Астрахань, Вологда, Курск, Тула, Рязань, Москва улосвылъёсысь, Крсаноярск шаерысь, Кемеровоысь, Москваысь, Татарстанысь, Чувашиысь, Мордовиысь, Удмуртиысь, озьы ик Китайысь арганчиос но крезен шудӥсьёс пыриськизы. Тегъёс: Лулчеберет Дышетон Вавож Удмуртия Россия пиналъёс удмуртъёс искусствоосъянылпишкола крезьгур | Лулчеберет но туризм |
Анжелика Тихонова корреспондент Удмуртиын 2020-тӥ арын удмурт быгатонлыко пиналъёслы «Шундыкар» лагере мынон понна куриськонъёсты кутыны кутскизы. Со сярысь «Шунды» огазеяськонлэн «ВКонтакте» мерлыко вотэсысь огиназ ивортэмын. Туэ «Шундыкар» 22-31 гудырикошконэ Ижкар вӧзысь «Берёзка» лагерьын радъяськоз. Отчы удмурт кылын вераськись, быгатонлыко 18 аресозь удмурт пиналъёсты кутозы. Пиналъёс понна таӵе отрядъёс ужалозы: Суредаськон (8-тӥ-11-тӥ классъёс). Татчы сюрон понна радъясьёслы куинь суред келяно: «Мон дорын» темалы пейзаж, натюрморт но портрет. Озьы ик гожтэтын пусъёно, кыӵе тодон-валан басьтэмды потэ «Шундыкар» лагерьын. Литература (8-тӥ-11-тӥ классъёс). Улонысь тужгес но усто, кельшымон, синмаськымон учыр сярысь кылбур яке верос гожтоно. Фольклор (5-тӥ-8-тӥ классъёс). Удмурт калык кырӟанэз яке эктонэз видеое гожтыса келяно (умой, кырӟан но, эктон но быдэстэмын луизы ке). Одно ик кытысь но кинлэсь соосты шедьтӥды, эскериды пусъёно. Эстрада (8-тӥ-11-тӥ классъёс). Фонограмма чузъяськем улсын кык пӧртэм кырӟан быдэстоно, одӥгез удмурт кылын луыны кулэ, мукетыз — мылкыдъя. Крезьгурчиос (7-тӥ-11-тӥ классъёс). Куриськонэз 12-тӥ пӧсьтолэзёзь келяно. Крезьгуро инструментэн (электрогитараен, акустической гитараен, бас-гитараен, барабанэн, синтезаторен, арганэн, крезен но мукетъёсыныз) кык кырӟан быдэстыны дасяськоно. Соос пӧртэм стильёсын луыны быгато. 18-тӥ пӧсьтолэзе 10 часлы Ижкаре Эшъяськон юртэ ӧнерчиосын пумиськыны лыктоно (адресэз: Орджоникидзе урам, 33а номеро юрт). Журналистика (7-тӥ-11-тӥ классъёс). «Малы мон кулэ шедьыны «Шундыкар» лагере «Журналистика» отрядэ» темалы эссе гожтоно. Ачид сярысь вераса, видео лэсьтоно (3 минутозь). Видеоискусство (7-тӥ-11-тӥ классъёс). «Мар мон понна эрик?» темалы 2 минутъем видео лэсьтоно. Театр (7-тӥ-11-тӥ классъёс). Удмурт кылын удмуртъёслэн историенызы герӟаськем басня, кылбур, сценка лыдӟемдэс видеое гожтыса келяно. Пуэн ужан (6-тӥ-11-тӥ классъёс). Пулэсь кыӵе ке арбери лэсьтэмдэс возьматӥсь видео келяно, бордаз пулэсь вӧлэм туспуктэмъёссэс ватсано. Информационной технологиос (8-тӥ-11-тӥ классъёс). Удмурт кылын компьютерной шудон яке мобильной приложение малпано, со сярысь гожтоно. Со сяна, таӵе логической задачаосты быдэстоно: 1. 4 курег 4 нунал куспын пуза 4 курегпуз. Кӧня курегпуз пузалоз 8 сыӵе ик курег 8 нунал куспын? 2. Турист ортчиз 1 иськем лымшор пала, собере 1 иськем шундыпуксён пала, бӧрысь 1 иськем — уйпала но вуиз сюрес вылэ потон интыяз ик. Кӧня сыӵе интыос вань асьме музъеммы вылын? 3. Ӝӧк вылын сылэ эмъюмъёсын 10 банка. 9-аз таблеткаослэн секталазы быдэн 1 грамм, нош огаз — 1,1 грамм. Вань весъёс. Кызьы, одӥг пол гинэ мертаса, секытгес таблеткаосын банкаез шедьтыны луэ? Банкаысь таблеткаосты поттылыны яра. Дӥськут дизайн (7-тӥ-11-тӥ классъёс). «Дӥськут — утись но ивор вӧлмытӥсь оболочка» темалы 10 эскиз быдэстоно. Адямилэсь аспӧртэмлыксэ возьматӥсь но со вакытэ ик сое кышкытлыклэсь утись дӥськут малпано. Эскизъёсы удмурт шӧм пыртоно. Со сяна, «Шундыкаре» сюрыны вань мылкыд карисьёс «Удмурт шаер 100 ар ортчыса…» темая удмурт кылын эссе гожтыны кулэ Ужъёсты 2-тӥ гудырикошконозь udmshundy@mail.ru электрон почтае яке Удмуртиысь Калыкъёслэн эшъяськон юртазы (426063, Ижкар, Орджоникидзе урам, 33а номер юрт, 204-тӥ кабинет) удмурт егитъёслэн «Шунды» огазеяськонзылы шуыса келяно. Вожвылъяськонлы йылпумъянъёсты 9-тӥ гудырикошконэ «Шунды» огазеяськонлэн но «ВКонтакте» мерлыко вотэсысь «Шундыкар-2020» но «УМОО "Шунды"» огинъёсаз поттозы, со сяна, соосты удмурт элькун газетъёсын печатлалозы. Куронъёсын пыр-почгес тодматскыны чӧлсконпусъя луэ. Тодэ вайытом, Башкириын «Усточикар» лагерь туэ уз луы. Тегъёс: Мерлык Лулчеберет Дышетон Ижкар Удмуртия пиналъёс удмуртъёс Шунды Шундыкар 100ар | Мерлык |
Анжелика Тихонова корреспондент Удмуртилэн кунлыкезлы 100 ар тырмон улсын элькунамы огъяросси ӵошатсконъёс ортчозы. Со сярысь элькун кивалтэтлэн тӧроез Ярослав Семёнов кивалтэм улсын ортчем улосвыллэн даур тырмонэзлы дасяськонъя но сое пусъёнъя ужъя группалэн кенешоназ физкультурая, спортъя но егитъёсын ужан политикая министр Александр Варшавский вераз, ивортэ улосвыл тӧролэн но кивалтэтлэн пресс-службазы. Спортъя нырысетӥез ужрад 22-тӥ гудырикошконлы чакламын. Капчи атлетикая «Исток Камы - 100» огъяросси марафонэ кузь дистанциосы бызьылыны яратӥсь 500 адями пыриськоз. Росиысь спортсменъёс Удмуртилэн уйпалысьтыз чебер интыосын, сямъёсын тодматскыны быгатозы. Соос понна экскурсиос, творческой ужрадъёс радъялозы, куноятозы. Ужрадлэн амбассадоръёсыз куасэн бызьылонъя олимпи чемпионка Тамара Тихонова но дуннелэн чемпионатэзлэн призёрез Константин Главатских луозы. Ӵошатсконъёсы котькуд пыриськись финише вуэмез бере синпель кузьым басьтоз Коньывуонэ нырысьсэ Удмуртиын Россиысь улосвылъёс но финн-угор калыкъёс пӧлын пневматика винтовкаысь калыккуспо ӵошатсконъёс ортчытыны малпало. Ӵошатсконъёс физкультура но спорт пыр лулчеберетъя огазеяськыны но устооссэ йылолъёсты азинтыны луонлык сётозы. Ярослав Семёнов тодэ вайытӥз, трос калыкен ужрадъёсты сюбегатонъёслэсь куштӥськонлэн куинетӥ люкетаз гинэ ортчытыны лэземын шуыса, Удмуртия туннэ нуналлы – кыкетӥ люкетын. Куинетӥ люкетэ выжыса, котькуд ужрадъя, санитар куронъёсты лыдэ басьтыса, нимысьтыз план дасяны кулэ луоз. Ватсалом, эпидеми югдурен сэрен кӧня ке ужрадъёслэсь куштӥськоно луиз. Соос пӧлын: экстремальной спорт амалъёсъя калыккуспо фестиваль (скейт, роллерспорт, ВМХ) но йӧскалык но олимпи луисьтэм спорт амалъёсъя VI огъяросси фестиваль. Ужрадъёсы Россиысь 700-лэсь трос спортсменъёс пыриськыны кулэ вал. Тодэ вайытом, Удмуртилэн кунлыкезлы 100 ар тырмон ужрадъёсты санитар куронъёсты чакласа ортчытозы. Тегъёс: Спорт Ижкар Удмуртия Удмуртилэнкунлыкезлы100ар 100ар | Спорт |
Наталья Тетерина 2018-тӥ арын Пхёнчханын ортчись XII Паралимпи шудонъёсы Россиысь 35 пала спортсменъёс пыриськыны быгатозы. Соос нейтральной атлетъёс сямен ӵошатскозы. Калыккуспо паралимпи комитетлэн исполкомезлэсь таӵе пумкылъянзэ 29-тӥ толшоре Боннын комитетлэн пресс-конференцияз шараязы. «Та дыре Россиысь паралимпиецъёсты ялан эскеро, соос дуннеысь одӥгъёсыз тужгес но эскерем спортсменъёс луо», — вераз Калыккуспо паралимпи комитетлэн тӧроез Эндрю Парсонс. Паралимпиадае бырйиськон понна спортысь вань амалъёсъя вожвылъяськонъёс тулыспалэ но мынозы на, Россиысь 30–35 спортсменъёс быгатонлыксыя но шудонъёсы пыриськон куронъёслы тупалозы шуыса чаклало. XII Тол паралимпи шудонъёс Кореяысь Пхёнчхан карын 9-12 южтолэзе ортчозы. Россиысь паралимпи комитетлэн нимлыко сайтысьтыз ивортонъя, Россиысь куасэн бызьылӥсь воргоронъёс Паралимпиадае уг сюро. Озьыен Удмуртысь паралимпи чемпион Владислав Лекомцев но шудонъёсы пыриськыны уз быгаты. Куасэн бызьылӥсьёслы но биатлонистъёслы висъям 100 инты пӧлысь 93-ез мукет кунъёсысь спортсменъёслы сётэмын ни, нош сизьымзэ атлетъёс ӧтёнъя басьтозы. Куасэн бызьылонын квотаос нейтральной спортсменъёслы уг висъяло, верамын ПКР-лэн пресс-службаезлэн ивортоназ. Паралимпиадаын куасэн бызьылонъя но биатлонъя ӵошатсконъёсы 10 нылъёс гинэ пыриськыны быгатозы. Мыным номыр рос-прос ӧз валэктэ… Зэмзэ верано ке, уг валаськы, кызьы озьы луиз. Валантэм со ваньмыз. Пичи оскон вань на (шудонъёсы мынонлы – ред.) Владислав Лекомцев, паралимпи чемпионВатсалом, туннэ, 1-тӥ тулыспалэ, Москваын Россиысь паралимпи комитетлэн исполкомез, кунлэн Паралимпи сборнойысьтыз валтӥсь спортсменъёс но тренеръёс люкаськозы. Пумиськонын Калыккуспо паралимпи комитетлэн куронъёсызъя Россилэн шудонъёсы пыриськонэз сярысь кенешозы. Али Владислав Лекомцев Финляндиын, отын 2-10 тулыспалэ куасэн бызьылонъя но биатлонъя Дуннелэн кубокезлэн 3-тӥ люкетэз ортчоз. Тодэ вайытом, Дуннелэн кубокез понна вожвылъяськонлэн Германиын йылпумъяськем люкетаз Удмуртиысь паралимпиец Владислав Лекомцев куасэн бызьылонъя «зарни» но «бронза» утӥз, озьы ик биатлонъя нимаз бызьылонын вормись луиз. Тегъёс: Спорт куасэнбызьылон Паралимпиада куас | Спорт |
pixabay.com/ Анжелика Тихонова корреспондент Удмуртиын лемтэй энцефалитлы пумит прививка пуктон вакыт кутскиз. Со сярысь элькунысь тазалыкез утёнъя министерстволэн пресс-службаез ивортӥз. Вакцинация кык амалэн ортче: Сӥзьыл-тулыс схемая: нырысетӥ люкетсэ коньывуонэ-шуркынмонэ пукто, нош кыкетӥзэ – тулыспалэ-южтолэзе. Ар ортчыса, ревакцинация лэсьто. Нош бӧрысь вакцинациез куинь арлы огпол ортчыло. Ӝог схемая: нырысетӥ прививкаез тулыс пукто, кыкетӥзэ – толэзь ортчыса (нюлэсэ потэмлэсь кык арнялы ке но азьвыл). Ар ортчыса, ревакцинация ортчо. Бӧрысь – куинь арлы огпол. Ӧнерчиос ӝог схемая вакцинацилэн пайдаез ӧжытгес луэ шуыса лыдъяло. Кыказ ик учыръёсы прививкаез лемтэйёс сайкатозь пуктыны кулэ. Пусъём, лемтэй энцефалитлэсь прививка уг пукто, адямилэн курег белоклы аллергиез, мукет аллергической висёнъёсыз вань ке, озьы ик хронической висёнъёс лэчытомон, секыт всиён дыръя. Озьы ик полиомиелитлы, корьлы, краснухалы, паротитлы пумит улэп вакцинаен ӵош прививка уг лэсьто. Паласькись висёнъёс бере прививкаез йӧнам бере толэзь ортчыса пуктыны яралоз. Быдэ вуымтэослы но ужзыя ӵем гинэ нюлэсъёсы потасьёслы прививкаез дунтэк пукто. 2021-тӥ арын Удмуртиын вакцинациез 121 сюрс 847 улӥсьёс ортчизы, 96 сюрс 952-ез – пиналъёс. Вакцинаци 95 процент палазэ прививка пуктэм муртъёсты уте. Черлан учыръёс луо ке но, висён капчигес но секыт бервылъёстэк ортче. Но энцефалитлэсь вакцинаци лемтэйёслэсь паласькись мукет висёнъёлэсь уг утьы. Соин ик нымы-кибыослэсь пазяськонъёс, рос-прос ворсаськись дӥсь сярысь вунэтоно ӧвӧл. 2021-тӥ арын лемтэй энцефалитэн Удмуртиын 29 адями черлаз, ньылез соос пӧлысь пиналъёс Роспотребнадзорлэн элькунъя управлениез ивортэмъя, 2021-тӥ арын 16 сюрс 995 адямиос нымы-кибыослэсь шугадӟизы. Соос пӧлысь 15,1 процентэз – 14 аресозь нылпиос. 2020-тӥ арен ӵошатыса, миым эмъяськонниосы вазиськмисьёслэн лыдзы 1,3 поллы йылӥз. Лемтэй мертчиськон трос учыръёсты Можга, Кез, Юкаменск, Яр, Шаркан ёросъёсын пусйылӥзы. Нош тужгес трос Ижкарын улӥсьёс пӧлын – вань вазиськисьёс пӧлысь 53 процентэз. Тегъёс: лемтэй Удмуртия вакцина Ижкар Тазалык | Тазалык |
Майя Бывальцева Удмуртиысь кырӟась Артемий Лем Москваын ортчись конкурсэ пыриськоз. «Россилэн зарни куараез» фестиваль-вожвылъяськон улсын 28-тӥ куарусёнэ со «Как быть» кырӟанэз быдэстоз. Иворъёсъя «Удмуртия» агентстволы со сярысь ивортӥз кырӟасьлы дурбасьтӥсьёслэн группазылэн ыстэм муртэз Светлана Чикрова. «Со сцена вылэ потыны кулэ 15 часын. Али возьма, но туж тулкымъяське. Финалэ 100 пӧлысь 10 гинэ адями потоз. Вормыны луонлыкъёсыз солэн туж умой. Конкурсын со Серовлэсь «Как быть» кырӟанзэ быдэстоз. Со композиция капчи ӧвӧл, но Артемий сое «витьлы» быдэстэ. Нырысетӥ люкетсэ ортчиз ке, 20 часын тодмо кырӟасьёсын но группаосын ӵош гала-концертэ пыриськиз», — вераз Светлана. Фестиваль-конкурс дасэтӥзэ ортчытӥське ни, со Россиысь тужгес устолыко пиналъёсты но егитъёсты люка. 21 аресъем Артемий бадӟымъёс пӧлын кужымзэ эскероз. Тани мар вераз ачиз кырӟась москваын концерт азьын: «Сцена вылэ потон азьын тулкымъяськон но, шуд но пачылме, малы ке шуоно бадӟым сцена вылын но сыӵе вылӥын асме эскерыны луонлыке вань». Тегъёс: Лулчеберет Дэбес Москва Удмуртия кырӟан | Лулчеберет но туризм |
Майя Бывальцева Удмуртиысь «Бурановские бабушки» коллектив футболэн шудонъя 2018-тӥ арын ортчоно чемпионатлы бадӟым ужрад дася. Иворъёсъя «Удмуртия» агентстволы со сярысь вераз коллективлэн продюсерез Ксения Рубцова. Ужрадлэн пуштросэз уг шараяськы на. Тодмо, концертъёс кӧня ке каръёсын ортчозы шуыса. Кемалась ӧвӧл коллектив Европалэн чемпионатаз пыриськись Россилэн сборноезлы видеовазиськон гожтӥз. «Бурановские бабушки» коллектив Россилэн сборноезлы вазиськон гожтӥз ни, тау каремзэ но дурбасьтэмзэ вераз. Соос чемпионат кутскемлэсь азьвыл ик спортсменъёслы дурбасьтозы. Али соос выль кырӟан дасяло но выль клип лэсьто. Съёмкаос мыно отын, кытын ӵошатсконъёс ортчозы. Со асьме спортсменъёслы дурбасьтонъя бадӟым акция луоз», — вераз Ксения Рубцова. Самараысь одӥгаз стадионын гожтэм роликын песянайёс футболистъёслы сэзь, чебер но пайдалыко шудыны сӥзё, собере «Party for everybody» кырӟанэз быдэсто. 2012-тӥ арын «Евровидение» вожвылъяськонын «Брангуртысь песянайёс» соин 2-тӥ инты басьтӥзы. Нош «Брангуртысь песянайёс» электро-хаус амалэн удмурт кылын выль кырӟан гожтӥзы, со радиостанциосын чузъяськоз. Футболэн шудонъя дуннелэн чемпоинатэз Россиын ортчоз 2018-тӥ арын 14-тӥ инвожоысен 15-тӥ пӧсьтолэзёзь. Ӵошатсконъёс мынозы Москваын, Казаньын, Самараын, Екатеринбургын, Калининградын, Санкт-Петербургын, Волгоградын, Нижний Новгородын, Саранскын, Ростове-на-Дону карын но Сочиын. Тегъёс: Спорт Лулчеберет Футбол Бурановскиебабушки Удмуртия | Спорт |
Майя Бывальцева Ӵуказе, 14-тӥ коньывуонэ, «Удмурт данлык» творчествоя огазеяськон Удмуртиысь йӧскалык театрлэн сцена вылаз Василий Шукшинлэн веросъёсызъя «Как в старые добрые времена» спектакль возьматоз. Сое быдэсак ас кужыменызы дасязы М. Щепкин нимо театр училищеын дышетскем егитъёс. Иворъёсъя «Удмуртия» агентстволы со сярысь вераз спектаклез пуктон бордын ужам но отын одӥгзэ ролез шудӥсь егит артист Иван Плотников. «Ми куать кузя ас поннамы басьтӥмы та ужез, куатьнамы ик режиссёръёс кадь луимы. Кин нырысетӥ веросын уг шуды, соос режиссёръёс выллем, кыкетӥ веросын кин уг шуды — со режиссёр… Асьсэос ик шудӥсьёс, асьсэос ик режиссёръёс — тӥни сыӵе амалэн пуктӥмы», — вераз Иван Плотников. Спектакльлы инъет луизы ньыль веросъёс: «Сапожки», «Космос, нервная система и шмат сала», «Микроскоп» но «Степкина любовь». Гуртлы матын темаез солэн, бадӟым сюлмаськонъёсты серекъяса возьматыны быгатэ со веросъёсаз, соин ик сое тыршиськомы сцена вылын пуктыны Иван ПлотниковВадим Дмитриев, Максим Григорьев, Иван Плотников, Даниил Вахрушев, Роман Болтачев но Анастасия Шубина спектакльын пӧртэм быгатонлыкъёссэс возьматозы: отын вань кырӟанъёс, эктонъёс, такмакъёс, фехтование. Вераны кулэ, спектакль бордын ужаны басьтӥськемзылэсь азьвыл артистъёс Лидия-Федоссеева Шукшинаен герӟаськылӥзы, соглаш луэмзэ юазы. «Туж шумпотӥз со, мед, пе, ужды пӧрмоз шуиз. Уж азьланьтӥське, Василий Макаровичлэн творчествоез уг быры, соин тунсыкъясько шуыса шумпотӥз», — вераз Иван Плотников. Ватсалом, «Как в старые добрые времена» спектаклез сокем трос адӟисьёс ӧй на вал. 2016-тӥ арын ӟечлэсьтон ужрад улсын сое Ижкарын но Кизнерын быдэн одӥг пол возьматӥзы, учкисьёс егитъёслэсь ужзэс туш шуныт пумитазы. Озьыен, таиз зэмос премьера луоз шуыны яра. Тегъёс: Лулчеберет Ижкар Театр Удмуртия | Лулчеберет но туризм |
Майя Бывальцева Гуртоослэсь улон интыя югдурез умоятон понна «Гурт интывылъёсты ялан азинтон» улсын 2019-тӥ арын Удмуртилы 138 миллион манет висъямын. Удмуртилэн тӧроез Александр Бречалов Россиысь гурт возёсъя министрен Дмитрий Патрушевен пумиськылыкуз та ӧрлы тросгес уксё кулэ шуыса вераськизы, ивортэ улосвыл тӧролэн но кивалтэтлэн пресс-службазы. «Коньдон гуртоослэн улон интыя югдурзэс умоятон понна кулэ. 2019-тӥ арлы кулэяськон – 437 миллион манетлэсь ятыр. Висъямын 138 миллион манет, со 390 семьялы улон инты сётыны тырмоз. Ватсаса 300 миллион манет манет висъян эшшо 457 семьялы улон интыен юрттыны луонлык кылдытоз», - верамын ивортонын. Со сяна, гуртъёсын ву но чагыр эстӥськон сётонэз азинтыны коньдон кулэ. Озьы ик ёросъёсын спортъя объектъёс пуктон, калыклэсь кичӧлтонъёссэ быдэсъян понна уксёлы кулэяськон вань. Федерал центрысь ватсаса субсидиос висъязы ке, элькун Удмуртилэн коньдэтысьтыз валче вылысь уксё сётыны оскытэ. Тодэ вайытом, «Гурт интывылъёсты ялан азинтон» программая 2018-тӥ арын оглом 38,9 иськем гурт сюресъёсты тупатъязы. Таяз арын арын Удмуртиын 70,9 иськем сюресъёсты выльдыны чакламын. Александр Бречаловлэн верамезъя, федерал программаез быдэсъян ласянь Удмуртиын умой опыт люкамын. Со элькунын та ужпумъёсъя форум ортчытыны ӵектӥз. Азьланяз сыӵе ужрадэз сяме пыӵатыны луэ, со муниципал клыдытэтъёслэн кичӧлтонъёссы пумысен кенешон, улосвылъёслэн ужан амалъёсынызы тодматскон но тӧрлыклэсь но ужбергатонлэсь кусыпъёссэс пайдалыко радъян вылысь выль амалъёс шедьтон понна ялан ужась инты кылдытыны юрттоз. Улосвыл тӧролэн кылъёсызъя, Россиысь министерство кичӧлтонлы дурбасьтӥз ке, таяз арын ни форум улсын Гурт интывылъёсты азинтонъя кун программаен тодматыны луоз. Росси азьмуртлэн косэмезъя, сое нырысетӥ палар пумозь лэсьтыны кулэ. Со сяна, Александр Бречалов Дмитрий Патрушевез Удмуртиысь гурт возёс удысысь югдурен тодматӥз, пудо вордон удыслэсь пайдалыксэ будэтон ласянь умой пала воштӥськонъёсты пусйиз. Йӧл поттонъя элькунмы Россиысь вить устоосыз улосвылъёс пӧлы пыре. Тодэ вайытом, Удмуртиысь гурт возёсъя но сиён-юонъя министретсво ивортэмъя, 2018-тӥ арын нырысьсэ элькунысь гурт возёсъёс нырысьсэ котькуд скаллэсь шорлыдын 6 сюрс килограммлэсь трос йӧл кыскизы. Тегъёс: Мерлык Москва Удмуртия Россия гуртвозёс гурт коньдон гуртвозёсъяминистерство АлександрБречалов | Мерлык |
Константин Вознесенских Анжелика Тихонова корреспондент 17-тӥ тулыспалэ Удмуртиын коронавирус инфекциен черлам 187 адямиез эмъяськонниосы понӥзы. Берло нуналскын ковидлы 10 сюрс 180 эскеронъёс ортчытӥзы. Висёнэз 3 сюрс 5 муртлэсь шараязы, со пӧлын 14 аресозь 355 пиналъёс но 65 арессэс ортчем 559 арлыдоос. Со сярысь элькунысь оператвиной штаб ивортӥз. Та дыре эмчиос доразы эмъяськись 37 сюрс 189 адямиез чакласа возё. Эмъяськонниын кыллись 281 муртлэн тазалыкез секыт лыдъяське, 61 мурт тыосты шокатӥсь аппарат борды итэмын. 945 адями йӧназ. 14 мурт улонысь кошкиз. Кышномуртъёслы 68, 69, 70, 72, 81, 82, 84, 87 арес вал, воргоронъёслы – 66, 71, 72, 74, 76, 81 арес. 18-тӥ тулыспаллы Удмуртиын коронавирусэн черлан 129 сюрс 356 учыръёс лабораториосын зэматэмын. 94 сюрс 179 адями йӧназ, 3 сюрс 635 мурт улонысь кошкиз. Коронавируслэсь прививка 690 сюрс 672 адями пуктӥз, со пӧлысь 542 сюрс 327 мурт кык компонентэн. «Спутник Лайт» вакцинаез 118 сюрс 399 адямилы пуктӥзы. 116 сюрс 69 мурт ревакцинациез ортчиз. Тегъёс: Удмуртия коронавирус Тазалык Ижкар | Тазалык |
Анжелика Тихонова корреспондент Удмуртиысь биатлонистъёс Ижкарысь Демидов нимо биатлонъя огъетын ортчись Россилэн чемпионатаз но Кубокезлэн 8-тӥ люкетаз командаен ӵошатсконын азвесь медальёс утӥзы. Со сяна Дмитрий Шамаев суперспринтын кыкетӥ луиз, ивортэ Удмуртиысь физкультурая, спортъя но егитъёслэн политиказыя министерстволэн пресс-службаез. Удмуртилэсь данзэ Дмитрий Шамаев, Виктор Плицев, Владимир Семаков но Максим Макаров утизы. Нырысетӥ Ханты-Мансийскысь биатлонистъёс луизы. Куинетӥ - Приволжск федерал округлэн командаез. Со сяна Дмитрий Шамаев суперспринтлэн йылпумъясь ӵошатсконаз азвесь медаль утӥз. Сое Псков улосвылысь спортсмен Антон Свотин азьпалтӥз. Нош куинетӥ луиз Башкириысь Алексей Петров. 19-тӥ южтолэзе нылкышноослэн но воргоронъёслэн мегамасс-стартъёссы ортчозы. Нылкышноос 10 час 45 минутэ 12 иськеме бызёзы. Воргоронъёс – 12 час 45 минутэ 15 иськеме. Тодэ вайытом, ӵошатсконъёсы Маргарита Васильева, Алексей Волков но мукет тодмо биатлонистъёс пырисько. Тегъёс: Спорт Ижкар Биатлон Удмуртия | Спорт |
Наталья Тетерина 19-тӥ толсурысен 8-тӥ толшорозь Удмуртиысь вань театръёсын секыт улон югдуре шедем пиналъёс понна ӟечлэсьтон возьматонъёс ортчозы. Со сярысь 7-тӥ толсуре журналистъёслы элькун тӧролэн но кивалтэтлэн администрацизылэн кивалтӥсез Сергей Смирнов ивортӥз. Милям вал кенешон, кытын ми лулчеберетъя элькун юртъёслы вазиським но со спектакльёсты, кудъёсыз дунын мыно, секыт улон югдуре шедем пиналъёслы ӟечлэсьтон улсын ортчытыны ӵектӥм. Одӥгез но театр пумит ӧз луы Сергей Смирнов, Удмуртиысь тӧролэн но кивалтэтлэн администрацизылэн кивалтӥсезСолэн кылъёсызъя, Выль ар кузьымъёс секыт улон югдуре шедем 40 сюрслэсь трос пиналъёс басьтозы. Шонер верано ке, со 41 сюрс 890 пиналъёс. Со азьвыл аръёслэсь шӧдскымон тросгес Сергей Смирнов, Удмуртиысь тӧролэн но кивалтэтлэн администрацизылэн кивалтӥсезТодэ вайытом, 2017-тӥ арын анай-атайтэк кылем пиналъёслы кузьымъёслы Удмуртиын 1,5 миллион манетлэсь ятыргес висъязы. Соос понна элькунысь Кун циркын Выль ар возьматонъёс ортчизы. Ватсалом, Ижкарын улӥсьёсты Элькун нылпи эмъюртысь Выль ар кызэз чеберъян понна шудонъёсты кылдытонъя ӟечлэсьтон ужрадэ ӧтё. Тегъёс: Лулчеберет Ижкар Театр Удмуртия пиналъёс Мерлык Выльар СергейСмирнов | Мерлык |
Анжелика Тихонова корреспондент 12-тӥ коньывуонэ Удмуртиын коронавирус инфекциен 320 выль черламъёсты пусйизы. Висьыны усемъёс пӧлын 23 пиналъёс но 65 арессэс ортчем 77 арлыдоос. Со сярысь элькунысь оперативной штаб ивортӥз. Диагноззы Ижкарын 150 улӥсьёслэн зэмаз, Сарапул ёросын – 33, Сарапулын – 20, Эгра, Можга ёросъёсын – быдэн 18, Можгаын – 17, Вотка, Ува ёросъёсын – быдэн 13, Глазкарын, Сьӧлта ёросын – быдэн сизьым, Балезино ёросын – куать, Кияса ёросын – вить, Грак, Камбарка ёросъёсын – быдэн ньыль, Дэбес ёросын – куинь, Глаз, Кез ёросын – быдэн одӥг. 220 адями йӧназ. 30 мурт кулӥз. Кышномуртъёслы 52, 54, 67, кыкезлы 69, 74, 75, 76, 78, 80, 81, кыкезлы 83, 84, кыкезлы 85, 91, 93, 94 арес вал, воргоронъёслы – 43, 49, 61, кыкезлы 63, 67, 68, 69, 71, 76, 81 арес Туннэ нуналлы Удмуртиын коронавирусэн черлан 56 сюрс 925 учыр лабораториосын зэматэмын. 45 сюрс 651 адями йӧназ, 2 сюрс 325 мурт улонысь кошкиз. Та дыре 591 висисьёслэн тазалыксы секыт лыдъяське. Оглом элькунын коронавируслы 1 миллион 834 сюрс 778 эскеронъёс ортчытӥзы ни, берло нуналскын – 4 сюрс 426. Коронавирус инфекцилэсь прививка 415 сюрс 318 адями пуктӥз, со пӧлысь 331 сюрс 738 мурт кыкетӥ компонентсэ но басьтӥз ни. Одӥг компонентъем «Спутник Лайт» вакцинаен прививка 52 сюрс 690 мурт пуктӥз. Тегъёс: Тазалык Ижкар Удмуртия коронавирус | Тазалык |
Анжелика Тихонова корреспондент Гуртъёсы ужаны кошкем Удмуртиысь 25 эмъясьёс 2017-тӥ арын 1 миллион манет коньдон басьтозы. Со сярысь 2-тӥ южтолэзе Тазалыкез утёнъя министерстволэн коллегияз вераз министр Алексей Чуршин. Чуршин пусйиз, Удмуртилэн коньдэтаз гуртъёсы ужаны кошкем ӧнерчиослы 1 миллион манет тыр юрттэт чакламын шуыса. 2016-тӥ арын сыӵе юрттэтэз 69 эмъясьёс басьтӥзы. «2017-тӥ арын бадӟым кулэяськон луиз ке, коньдэт сярысь катэ тупатъянъёс пыртыса солэсь быдӟалазэ йылэтыны луоз. Малы ке шуоно 60 процентсэ коньдонэз ОМС-я федерал фонд сётэ», — шуиз со. Тодэ вайытом, программалэн куронъёсызъя, ӧнерчиослэн 50 аресозь арлыдзы но вылӥ дышетскемзы луыны кулэ. Тегъёс: Ижкар Удмуртия Тазалык АлексейЧуршин | Тазалык |
Анжелика Тихонова корреспондент Вормон Нуналлы 75 ар тырмон азьын Удмуртиысь Эгра ёросын Быдӟым Атыкай ож вакытысь 10 кырӟанъёсын бичет поттӥзы. Соосты ёросысь песянайёс али но тодон но кырӟало, ивортэ «КАМА рекордз» огазеяськонлэн пресс-службаез. Бичетэ 1995-тӥ арысен туннэ нуналозь ортчылэм этнографи экспедициосын люкам гожтэмъёс пыризы. Соос армие келян, ожмаськон, ож мышкын ужан но пумиськонъёс сярысь верало. Кырӟанъёсын мерлыко вотэсын но «SoundCloud» ватсэтын тодматскыны луэ Бичетэ пырем кырӟанъёс пӧлын шаерамы гинэ тодмо кырӟанъёс но вань. Кылсярысь, «Вы скажите, ради Бога, где железная дорога…» Ижкар – Балезино чугун сюрес лэсьтонлы сӥземын. Озьы ик крезьгурчиосын гожтэмъёсыз но пумисько, кудъёссэ быдэс Россиын кырӟало. Со кырӟанъёслэн крезьгур инъетсы тунсыко. Крезьгурлэн «кылыз» кема дыр ӵоже юнма, соин ӵошатыса, кылбурез воштыны капчигес. Соин ик ми ӵемысь «вуж кырӟанъёсты выль сямен» пумитаськом Вера Болдырева, «Удмуртилэн уйпалысьтыз кырӟанъёсын усьтэм архив» ӵектослэн тодосъя кивалтӥсезОзьы, Нырысетӥ дунневыл ож вакытысь кырӟанлэсь одӥг кылзэ воштыса, германец интые фашист, со Кыкетӥ дунневыл ож сярысь луэ. Озьы ик бичетын «Что стоишь, качаясь, тонкая рябина…» тодмо кырӟанлэн но тупатэм вариантэз вань. «Что стоишь, подруга, у зелёной хаты…». Кырӟанъёсты гожтӥсьёслэн выль кылъёсыз шаерамы малпамын шуыса малпан вань, малы ке шуоно кырӟанын «… будет он сражаться за поля родные, за заводы наши, нивы золотые» чурез вань. Удмуртилэн уйпал ёросъёсысьтыз кырӟанъёсын усьтэм архив» ӵектос Эгра ёросын улӥсьёслэн кичӧлтонзы, сое кылдытон бордын но асьсэос ик ужало. Вера Болдырева но «КАМА рекордз» огазеяськон юрттэмен лулчеберет удысын ужасьёс вуж записьёсты оцифровать каро Тодэ вайытом, Вормон Нуналлы Сарапулын карысь ожгарчиослы но ож мышкын тыршемъёслы сӥзем альманах поттӥзы. Тегъёс: Эгра Удмуртия йӧскалыклулчеберет ВормонНунал БыдӟымАтыкайож кырӟан | Лулчеберет но туризм |
Майя Бывальцева Сарапулэ вуылэм туристъёслэн лыдзы 2016-тӥ арын 9 толэзь ӵоже, миым сярысь, кык поллы будӥз. Удмуртиысь кивалтэтлэн тӧроез Виктор Савельев бордын ужась туризмъя удыскуспо координаци кенешлэн пумиськоназ со сярысь вераз «Сарапул кар» муниципал кылдытэтлэн тӧрезлэн нырысетӥ воштӥсез Михаил Кудиров. Озьы, 2015-тӥ арын 9 толэзь ӵоже Сарапулэ 14 сюрс адями вуылӥз, нош 2016-тӥ арын 28 сюрс адями ветлӥз ни. «Навигация кутскем дырысен туристъёсын 63 теплоходъёс дугдылӥзы, кылем аре басьтоно ке — 14 теплоходъёс вал. Шур кузя круизъёсын 7 туроператоръёс ужало, 17-тӥ арын соослэн лыдзы 13-ёзь вуыны кулэ, тросгес луозы Сарапулэтӥ турмаршрутъёс но», — вераз Кудиров. Солэн кылъёсызъя, сьӧрлось лыктӥсьёслы тунсыко пото предприятиосы экскурсиос, кылсярысь, ческыт сиёнъёс поттӥсь фабрикае. Толсуре фабрикаын выль юрт усьтӥськиз, отын туристъёслэсь группаоссэс пумитало. Тегъёс: Туризм Сарапул Удмуртия Удмуртиысьтуризм | Лулчеберет но туризм |
Туспуктэм: ИА «Удмуртия» Наталия Сильвестрова 11-тӥ оштолэзе Россиысь Кун Дума быдэ вуымтэослы вейпъёсты вузанэз алон сярысь катэз кутӥз. Солы 409 депутат пӧлысь 408-эз дурбасьтӥз. Со сярысь Кун Думаын Удмуртилэсь депутат Лариса Буранова Телеграм-каналаз ивортӥз. Катэн лэзьымтэ: никотино продукциез кыскон арберисосты но соослэсь люкетъёссэ ярмаркаосын но адӟытонъёсын, кыдёкысен (дистанционно) но автоматъёс пыр, озьы ик нуллыса вузаны; никотино продукциез ческыт зыно но пӧртэм ватсэтъёсын поттыны но вӧлмытыны; никотино продукциез кыскон арбериосты магазинъёсын ваньзылы адӟымон тырыны. « Ми ваньмы туж ӟеч валаськомы, пиналъёслэн тазалыксы сярысь али ик ӧм ке сюлмаське, ӵуказе егит выжымы висись луоз. Та кичӧлтонммылы дышетӥсьёс, анай-атайёс, наркологъёс дурбасьто, соос кемалась ни со ласянь сюлэмшугъясько но дышетскисьёслэн вейпъёслэсь ӵыдонтэмлыксыя учыръёсты верало » Лариса Буранова, Кун Думаын Удмуртилэсь депутат Али катэз тӥясьёсты кылкутытон понна административной йыружъёсъя кодексэ но уголовной катрадлыке тупатонъёс дасяло. Со сяна, выт бичан катрадлыке воштонъёс пыртозы, соос вейпъёсты басьтыны луонтэм карозы. Тодэ вайытом, Удмуртиысь эмчиос но вейпъёсты вузанэз дугытонлы дурбасьтэмзэс веразы. Тегъёс: Тазалык тазалыкезутён катрадлык КунДума Россия | Тазалык |
Майя Бывальцева Удмуртиысь сизьым выпускникъёс физикая но историяя огъя кун экзаменын 100 балл басьтӥзы. Со сярысь элькунысь дышетонъя но тодосъя министерстволэн пресс-службаез ивортэ. Физикая экзаменын вылӥ балл Ижкарысь 93 номеро школаын дышетскись басьтӥз. Историяя кун экзамензэс 100 баллы гожтӥзы Ижкарысь 81, 90, 97 школаосын, 56 номеро гимназиын, Лингвистикая 25 номеро лицейын но Столичный лицейын дышетскисьёс. Физикая но историяя огъя кун экзаменъёс 13-тӥ пӧсьтолэзе ортчизы. Физикая тодон-валанъёссэс 1 сюрс 590 пиналъёс эскеризы, историяя – 997 выпускникъёс Пусъем, кылем арын физикая экзаменэз вить пиналъёс 100 баллы сётӥзы, историяя – куинез. Тодэ вайытом, азьвылгес математикая экзаменлы йылпумъянъёс тодмо луизы. Тегъёс: Дышетон Ижкар Удмуртия ЕГЭ экзамен пиналъёс | Дышетон но тодос |
Анжелика Тихонова корреспондент 24-29 южтолэзе Удмуртиысь дышетӥсьёс Финляндие стажировкае ветлӥзы. Отын соос фин дышетон сӧзнэтэн тодматскизы. Со сярысь ивортодэтъя «Удмуртия» агентстволэн корреспондентэзлы Финляндие стажировкаез огез радъясь, Ижкарысь «Столичный» лицейысь историяя но обществознаниея дышетӥсь Наталья Дмитриева вераз. Ми учким дышетон вӧлметэз: кызьы радъямын школаос, университетъёс, кыӵе вань луонлыкъёс, Финляндилэсь дышетон сӧзнэтсэ. <…> Соослэн сӧзнэтэз, структураез капчигес, капчигес учебникъёс, шудыса сямен отын кызьы ке но радъямын, туж ӧжыт стрессовой ситуациос нылпиослы Наталья Дмитриева, Ижкарысь «Столичный» лицейысь историяя но обществознаниея дышетӥсьФинляндие Ижкарысь 6 дышетӥсьёс вуылӥзы: «Столичной» лицейысь, 22 номеро лицейысь но Кузебай Герд нимо гимназиысь. Наталья Дмитриевалэн кылъёсызъя, соос трос пӧртэм ӧнерчиосын пумиськылӥзы. Хельсинкиысь университетысь эскерисен, кылосбур тодосъя кандидатэн Светлана Едыгарова-Мантелеен, «Обучение через феномены в Финляндии» учебникез гожтӥсен, профессорен Кирсти Лонкаен но мукетъёсыныз. Дышетӥсьёс Хельсинкиысь Тодосъя но лулчеберетъя центрын вераськизы, Хельсинки университетысь профессоръёсын но ӧнерчиосын пумиськизы, нылпи садъёсы, школаосы вуылӥзы. Огаз школаын ӟуч кылъя дышетӥсьлы 9-тӥ классысь пиналъёслы урок нуыны но юрттӥзы. Милям школамы выль, ми адӟим, милям аламагес ӧвӧл шуыса. Но кӧт ӝож, тани Финляндиын котькыӵе школае пыр, соослэн гуртын-а, городын-а, одӥг кадь радъямын ваньмыз. Нош асьмелэн туж бадӟым вис луэ. Соин ик милям тани озьыгес ик ке, мукет школаосысь дышетӥсьёс нош милям таиз ӧвӧл, соиз ӧвӧл, таиз мукет сямен шуылӥзы Наталья Дмитриева, Ижкарысь «Столичный» лицейысь историяя но обществознаниея дышетӥсьДышетӥсьлэн верамезъя, оштолэзь пумын со нош ик Финляндие мыноз, табере пиналъёсын. Нош 12-16 куартолэзе Финляндие стажировкае покчи классъёсты дышетӥсьёс ветлозы. Ватсалом, стажировкалэсь программазэ «Финно-угорская точка» дышетонъя но лулчеберетъя центрлэн кивалтӥсез Эдуард Хакимов радъяз. Тодэ вайытом, удмурт студентъёс Венгриын мадьяр кылбурчилэсь Янош Араньлэсь ужъёссэ удмурт кылэ берыктонъя семинаре пыриськизы. Тегъёс: Дышетон Ижкар Удмуртия Финляндия школаос дышетӥсьёс | Дышетон но тодос |
Анжелика Тихонова корреспондент Матэктэ Выль ар. Нылпи садъёсын, школаосын Тол Бабаен но Лымы нылэн кыз котырын шулдыръяськонъёс ортчо. Нош азьпалан – Вожодыр. Анай-атайёс нылпиоссылы пӧртэм костюмъёс дасяло: лудкечпи, гондырпи, ӟичыпи, бубыли, чеберай, эксэй, Аладдин, Эльза но мукетъёссэ. Кин ке дасьсэ костюм басьтэ, нош кин ке ачиз вурыны тырше. Берпуметӥосызлы пичияк юрттэт дасяны но валэктонъёс сётыны курыса, ивортодэтъя «Удмуртия» агентстволэн корреспондентэз суредасьлы, вуриськисьлы, Пичи Пургаысь «Удмурт дэрем» студилэн одӥгез кивалтӥсезлы Вероника Галановалы вазиськиз. Вероника Галанова пичи дырысеныз вуриське но суредаське. Азьвыл Пичи Пургаысь ёрос лулчеберет юртын суредась луыса ужаз, вуриськон ужзэ дораз, ваньмон дыръяз, нуиз. Нош ньыль ар талэсь азьло яратоно ужъёссэ интыенызы воштӥз, табере вуриськись луыса ужа. Вуриськон ужаз суредаськон быгатонлыкез но туж юрттэ. Кибашлы доры ӵем гинэ пӧртэм дӥсьёс вурыны курыса вазисько. Нош Выль ар азьын – маскарад костюмъёс юаса но. Но нылкышно ӵемысь валэктонъёс сётэ но асьсэлы вуриськыны ӵектэ, со секыт уж ӧвӧл ук, шуэ. Заказ сётыны малпакузы, озьы-озьы лэсьтэ асьтэос шуисько. Материал басьтыкузы ик, басма вылэ ик суредаса сётӥсько. Сэре сое коть киын, коть машинаен вур Вероника Галанова, вуриськисьВероника Галанова валэктэ, ас киын вурем костюмлэн энергиез но лек синъёслэсь утись кужымез золгес луэ, со возьдаськись адямилы усьтӥськыны луонлык сётэ. Со сяна, сое лэсьтон бордын ужаны туж тунсыко но аспӧртэм. Выкройка нылпилэн дӥськутэзъя, кылсярысь, футболкаезъя вандыны луэ, пусъе вуриськись. Нош куке костюмлэн инъетэз дась, соку ини фантазилэн ужез кутске. Костюмез котькызьы но чеберъяны, кулэ образлы тупась карыны луэ. Вероника Галанова акрил буёлъёсын суреданы яке басма юдэсъёслэсь маке лэсьтыса вурӟыны, тусбуйзэс аквагримен суреданы ӵектэ. Нош кыӵе басмаос костюм вурыны тупалозы, со чебер но, дунтэм но мед луоз шуыса? Вуриськись пусъе, соос доры вазиськисьёс ӵемысь 250 манетлэсь дуно медаз луы шуыса чакласа материал басьто. Кылсярысь, габардин, матовой, умой, юн материал, яке флис басьто, соиз трос уг кошкы. Куке соку, соослэсь ик коньдонзэс шыръяса, флис интые фетр басьтэ шуыса лэзиськом, формазэ умойгес возёз шуыса. Ӵемысь урдсэтлы мынӥсь басмаосты басьто. Чилясь дэремъёслы тесьмаосмы, лентаосмы луо, соосты ӵектӥськом. <…> Со сяна, шторалы мынӥсь тюль, вуаль кутыло. Озьы дунтэмгес луэ, малы ке шуоно солэн пасьталаез бадӟым Вероника Галанова, вуриськисьВуриськись пусйиз, нылпилы костюм чебер но аспӧртэм сяна, каньыл луыны кулэ шуыса. Озьы ик Вероника Галанова вуись Выль арлэн тодметпусэзъя ошпи костюм лэсьтыны валэктӥз. Мугорызлы жилет но шорты вурыса яралоз шуыса пусйиз. Нош йырыз пумысен ӧжыт тыршыны кулэ - йыре понон капчи но мед луоз, котырак учкыны медаз люкеты. Умойгес кепка вылэ кыӵе ке объёмъёс ватсаны, ныр, кымыс но сюръёс. Небыт шудонъёс шоры учкыса но сое луоз. Эшшо капчигес ке, сюръёс но пельёс гинэ луэ лэсьтыны, кылсярысь, ыжгонлэсь гындыса. Со капчи луэ. Пушказ ез поныса, сое котькызьы куасалтыны луэ. Нош ымнырзэ озьы ик аквагримен суреданы Вероника Галанова, вуриськисьСо сяна, вуриськись ошлы, «Холодное сердце» мультфильмысь Эльзалы, бубылилы но «Фиксики» мультфильмысь Симкалы костюм лэсьтыны схемаос суредаса сётӥз. Маскарад костюмъёслы схемаос 4 фото Нылкышно аслаз нылпиосызлы но трос гинэ костюмъёс вурылӥз шуыса вера. Но али доразы одӥг павлин костюмзы гинэ кылемын на. Мукетъёсыз ваньмыз кинлы ке сётъямын. Куке но мусо лудкеч вал, ошкем пелё капюшонэн костюм вури вал, ымнырзэ аквагримен суредай. Аборигенъёс но вал, мочалкаослэсь но материалъёслэсь юбка но мар карылӥм Вероника Галанова, вуриськисьСо сяна, вуриськись доры шуг лэсьтӥськись, магазинысь шедьтонтэм костюмъёс вурыны курыса вазиськыло. Озьы, лымыпогъёслы, гномъёслы комбинезонъёс кылдылӥзы. Чакласьком, адямилы умой мед луоз шуыса со костюмен, ветлэмез мед луоз. Кылсярысь, шуом, соос лымыпогез синтепонэн карыны туртто вал. Учкиськом, нылпи садын пӧсь, пӧсялозы. Ми соослы фатин яке ситец ӵектӥм. Омыр мед ветлоз шуыса Вероника Галанова, вуриськисьОзьы ик Вероника Галановаен «Эктоника» ӵектос валче ужалля. Соослы кибашлы Пунылэн арезлы пуны костюм, Комаклэн арезлы «Рататуй» мультфильмысь комак костюм вурылӥз. Озьы ик Капитан Америка выллем Человек Удмуртия геройлы костюм, «Звёздные войны» киноысь Дарт Вейдерлы плащъёс дасялляз. Соосты интернетысь учкыса вурылӥз, чакласа, кыӵе материал тупалоз, кызьы вандыны умой луоз. Вероника Галановалэн ужъёсыз 5 фото Тегъёс: Мерлык Ижкар нылпиос Удмуртия ПичиПурга праздникъёс Выльар | Мерлык |
Туспуктэм: Ижкар администрацилэн пресс-службаез Майя Бывальцева Ижысь Устинов ёросын пиналъёсты сюресъёс вылын кышкытлыкъёслэсь утёнъя «Дорога жизни» мерлыко ӵектосэз улонэ пыӵатыны кутскизы. Со карысь егитъёслэн парламентсылэн ёзчиезлэн Лев Ракиталэн кичӧлтонэз, ивортӥз кар администарцилэн пресс-службаез. Ӵектос улсын егитъёс карысь школаос но нылпи садъёс котырысь сюресэз пыдын выжон инытос азьын сак луыны куронъёсын трафарет пыр гожтэмъёс лэсьто. Сыӵе уж мукет улосвылъёсын но нуо, ГИБДД-ысь ӧнерчиос верамъя, солэн пайдалыкез вань: гожтэмъёс пыдын мынӥсьёслэсь саклыксэс кыско, кышкыттэмлык сярысь сюлмаськыто. «Убедись в безопасности», «Отвлекись от телефона», «Слезь с велосипеда» гожтэмъёс 53, 54, 77 номеро школаос вӧзын вань ни. Тодэ вайытом, 2022-т арын гужем Ижкарын 10 сюрс пала пиналъёс школа лагерьёсын шутэтскозы. Тегъёс: Удмуртия пиналъёс кышкыттэмлык сюресъёс Ижкар | Мерлык |
Майя Бывальцева 7-тӥ тулыспалэ Удмуртиын дырын-дырын ӧжыт лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Удмуртарняе улосвылын пилемо улоз, сайкиськылоз. Тӧл, лымшорысь шундыпуксён пала воштӥськыса, секундскын 4-9 метре пельтоз. Нуназе элькунъя -7…-12 градус возиськоз. Омыр зӥбет луло узвесь юбоя 738 миллиметр, омырлэн мускытлыкез – 93 процент. Тегъёс: МЧС Удмуртия куазь | Инкуазь |
Наталья Тетерина 10-тӥ толшоре Удмуртиын пилемо луоз, дырын-дырын ӧжытак лымы усёз, ивортэ Россиысь МЧС-лэн элькунъя валтӥсь управлениезлэн пресс-службаез. Тӧл лымшор но шундыпуксён вискысь уйпал но шундыпуксён вискы воштӥськыса секундскын 5–10 метре пельтоз. Омырлэн температураез нуназе -5…-10 градус луоз. Тегъёс: Ижкар Удмуртия куазь лымы | Инкуазь |
Туспуктэм: Руслан Нуриахметов Наталия Сильвестрова 12-тӥ толшоре Удмуртиын пильмо луоз, интыен кӧня ке лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь секундскын уйин 9-14 метре, нуназе 7-12 метре пельтоз. Элькунъя уйин -16…-21, нуназе -10…-15 градус возиськоз. Сюресъёс вылын йӧвалег. Омыр зӥбет луло узвесь юбоя 762 миллиметр луоз, омырлэн мускытлыкез – 56 процент. Тегъёс: Удмуртия куазь лымы | Инкуазь |
Ольга Константинова Анжелика Тихонова корреспондент 21-тӥ куартолэзе Удмуртиын пилемо улоз, сайкиськылоз. Ӧжыт зороз, интыосын кот лымыен суро. Со сярысь Россиысь МЧС-лэн элькунъя валтӥсь управлениелэн пресс-службаез ивортӥз. Тӧл уйпалась секундскын 6-11 метре пельтоз. Элькунъя уйин 0…+5 градус луоз, интыосын -2 градусозь кынтоз, нуназе +7…+12 градус возиськоз. Омыр зӥбет луло узвесь юбоя 741 миллиметр луоз, омырлэн мускытлыкез – 81 процент. Тодэ вайытом, улосвыл Гидрометцентр шутэтскон нуналъёсы кот лымы но куакакеньын усьыны быгатозы шуыса ивортӥз. Тегъёс: куазь Удмуртия тулыс Ижкар | Инкуазь |
Анжелика Тихонова корреспондент Россиысь МЧС-лэн Удмуртияя Валтӥсь управлениеныз кивалтӥсь Пётр Фомин авиамодельёс лэсьтӥсьёслы самолётъёслэсь радиуправляемой модельёссэс лэсьтон понна бичетъёс кузьмаз. Со сярысь ивортэ удысэтлэн пресс-службаез. Пичи Пургаысь Нылпи творчествоя центрысь «Юный техник» кружокез азинтыны юрттэт курыса кивалтӥсьлы дышетӥсьёс вазиськизы. Генерал-майор ачиз но пичи дырысеныз авиамодельёс лэсьтон бордын вырем. Соин ик дышетӥсьёслэн куронзылы соку ик вазиськиз. Куке но аслаз но инбаме ас киосыныз бичам радиоуправляемой самолёт лэзьыны льӧль малпанэз вылэм. «Туннэ мынам нылпи вакытысьтым льӧль малпанэ быдэсмиз. Оскисько, та кузьым тодосъя но техникая огазеяськонын тодон-валан люкась пиналъёслы пайдалыко луоз но азьланяз, туннэ, вылӥ технологиослэн дауразы, инженеръёс но техника бордын вылӥ быгатонлыкъем ужасьёс туж кулэ шуыса лыдэ басьтыса, вуоно ӧнерзэс бырйыны юрттоз. Малпасько, туннэ кузьмам радиотехнической электрон арбериез уже кутыса кружокын люкам тодон-валанзы пиналъёслы та ужан ӧрын азьланяз зэмос ӧнерчиос луыны юрттоз. Котькуд нылпилэн уго пӧртэм быгатонлыкъёсыз вань, асьмелэн ужпуммы — пиналъёслы соосты усьтыны но азьланяз улоназы пыӵатыны юрттыны», — кузьымзэ сётыкуз пусйиз Фомин. Пусйыны кулэ, бичетын вань ваньмыз, мар кулэ бичаны но инбаме радиоуправляемой самолётъёсын быдэс эскадрилья лэзьыны — авиамодельёс малпаны но бичаны кулэ луись арбериос: электродвигатель, радиоприёмник, зарядной устройствоос, ватсаса мынӥсь макеос но мукетъёсыз. Сыӵе юромо комплект басьтыны юрттэт сётӥз «Финко» огазеяськонэ пырись компаниослэн «Беспилотные системы» группазылэн кивалтӥсез Максим Шинкевич. Кузьым 1-тӥ южтолэзе, ӵапак Калыкез утёнъя дунне нуналэ сётэмын вал. Пётр Фомин пиналъёслы ас удысэтэз кылдэм сярысь, Россиысь МЧС-лэн ужаз кутӥськись туала технологиос, кылсярысь, робототехнической комплексъёс но беспилотной лобась арбериос сярысь вераз. Тегъёс: Дышетон нылпиос ПичиПурга Мерлык ПётрФомин | Мерлык |
Наталья Тетерина 13-тӥ шуркынмонэ Удмуртиын пильмаськылоз но кӧс луоз, ивортэ Россиысь МЧС-лэн элькунъя валтӥсь управлениезлэн пресс-службаез. Удысэт ивортэмъя, пуксёнэ тӧл шундыпуксён палась секундскын 6-11 метре пельтоз. Элькунъя нуназе -1…-6 градус луоз. Тегъёс: Удмуртия куазь инкуазь | Инкуазь |
Анжелика Тихонова корреспондент Удмурт гожъясьлэн Геннадий Красильниковлэн Ижкарысь музей-квартираеныз кивалтӥсь, кылосбур тодосъя кандидат Мария Ившина туэ толсуре Санкт-Петербурге стажировкае вуылӥз. Кызьы вераз со ивортодэтъя «Удмуртия» агентстволэн корреспондентэзлы, сыӵе луонлык Владимир Потанинлэн ӟечлэсьтон фондэзлэн «Музейный десант» вожвылъяськоназ вормонэзлы луыса кылдӥз. Туэ вожвылъяськонэ Россиысь 92 адями пыриськиз, соос пӧлысь 23-ез вормисе потӥзы, 3-ез – Удмуртиысь. Мария Ившина сяна, пӧлазы Йӧскалык музейысь ӧнерчи но Воткаысь Пётр Чайковскийлэн музееныз кивалтӥсь сюризы. Красильниковлэн музей-квартираеныз кивалтӥсьлэн верамезъя, вожвылъяськонэ пыриськон понна асьсэлэн мылкыдъёссы, ужпумъёссы сярысь гожтоно вал. Мария Ившина Санкт-Петербурге стажировкае ветлыны мылкыдзэ шараяз, ужпумъёссэ пуктӥз, мар со солы азьланяз сётоз валэктӥз. Бӧрысь вожвылъяськонэз радъясьёс онлайн-собеседование ортчытӥзы на. Мон Росси этнографи музейын дышетски. Лекциос, практической занятиос отын милям вал. Озьы ик милемыз автобусэн мукет музейёсы нуллӥзы. Программамы «Музейная экскурсия: теория и практика» нимаське вал бере, милемлы музейёсын экскурсия нуэм сяна, комментарийёс ватсаллязы, кылсярысь, тани таӵе арлыдъем лыктӥсьёслы озьыгес нуиськом, мукетъёслы мукетгес шуыса Мария Ившина, Геннадий Красильниковлэн Ижкарысь музей-квартираеныз кивалтӥсьСтажировка бере Мария Ившиналы квалификацизэ будэтонъя курсъёс ортчем сярысь удостоверение сётӥзы. Тодэ вайытом, коньывуонэ элькунысь Кун Кенешын «Удмуртиысь музейёс но музейёсын ужан сярысь» катӵектосэз нырысетӥ лыдӟемен кутӥзы. Тегъёс: Лулчеберет Ижкар Музей Санкт-Петербург Красильников | Лулчеберет но туризм |
Майя Бывальцева Москваысь Н. А. Некрасов нимо лыдӟетъюртлэн «Финн-угор дунне» калыккуспо но улосвылкуспо программаез улсын кылем кӧснуналэ, 25-тӥ шуркынмонэ, удмурт калыкен тодматон ортчиз. Сое радъянэ пыриськиз Москваысь удмуртъёслэн бӧлякысьтызы егитъёслэн азьветлӥсьсы Марина Бородина. Ужрадын сюлмысь вераськонъёс, мастер-классъёс ортчизы, вераз ивортодэтъя «Удмуртия» агентстволыпумиськонэз радъяны юрттӥсь Евгений Максимов. «В фокусе Удмуртия: таланты от Вятки до Камы» нимам ужрадын лулчеберет удыслэн пӧртэм ӧръёсыныз тодматӥзы: крезьгур, эктон, суредан, кино. Озьы ик пӧртэм амалъёс уже кутӥськизы. Кылсярысь, Наталья Баймачева Богдан Анфиногеновлэн кырӟанэз улсын светодиод шоу возьматӥз. Собере скайп пыр асэныз Богданэн герӟаськизы. Со алигес ортчем Этнодиктант но мукет ужпумъёс сярысь вераськиз, люкаськемъёслэн юанъёсылы валэктон сётӥз. Озьы ик скайп юрттӥз «Ламбадаез» удмурт кылын быдэстэм «ЭКНЭ» группалэн азьветлӥсеныз Эдуард Ивановен вераськыны. Яр ёросын вордскем али ВГИКын дышетӥсь тодмо суредась Вячеслав Максимов нылыныз ӵош паспарту лэсьтонъя мастер-класс ортчытӥзы. Эктонъя мастер-класс нуиз «Русские сезоны» ансамбльлэн ӧтем артистэз, дышетӥсь-хореограф, Росси но калыккуспо фестивальёслэн лауреатсы, Москваысь Лулчеберетъя но искусствоосъя кун университетын дышетскем Алёна Терокова. «Тыпыртон тэтчаны (диал. эктыны — ред.) дышетӥз ваньзэсты. Туж тунсыко вал, мыным соиз яраз!», — мылкыдзэ шараяз Евгений Максимов. Удмурт кинематографен тодмасткон понна радъясьёс «Соперницы» но «Тень Алангасара» фильмъёсты бырйиллям. Отысь люкетъёсты калыккуспо конкурсъёслэн лауреатсы, Гнесинаослэсь нимзэс нуллӥсь академиын дышетскисьлэн Родион Широковлэн баянэн шудэмез улсын учкизы. Озьы ик Санкт-Петербургын улӥсь режиссерлэн Владимир Трефиловлэн «Вспомнить все хорошее» нимын мерлыко роликеныз тодматскизы. Анайлэн нуналэз азьын аслэсьтыз кырӟанъёссэ вань анайёслы кузьмаз Ирина Денисова. Евгений Максимовлэн верамезъя, соосты туж шуныт пумитазы. Туж лякыт пумиськон ортчиз. Пумен ваньзы чай юизы, отын ик вал мастер-классъёс <…> Ваньмызлы сыӵе формат кельшиз Евгений МаксимовТодэ вайытом, 9-тӥ куарусёнэ удмуртъёслэн Москваысь бӧляксы ВДНХын книгая калыккуспо адӟытон-вузкарон улсын удмуртъёсын но Удмуртиен тодматон ортчытӥз. ВАТСАН Москваысь Н. А. Некрасов нимо лыдӟетъюртлэн «Финн-угор дунне» калыккуспо но улосвылкуспо программаез 2013-тӥ арын тулыспалэ кутскиз но трос аръёслы чакламын. Ужпумез — Россиын но бускель кунъёсын улӥсь выжы калыкъёслэн кылъёсынызы но лулчеберетэнызы тунсыкъяськонлы мылкыд сётон. Программа улсын творчествоя пумиськонъёс, «котырес ӝӧкъёс», Йӧскалык лулчеберетъя нуналъёс, фестивальёс но мукет ужрадъёс ортчытъясько. Тегъёс: Мерлык Лулчеберет Москва Удмуртия удмуртъёс удмуртъёслэнбляксы | Мерлык |
Наталья Тетерина Можга карысь «Ӟаныкай» дуэтын кырӟасьёс Вероника Романова но Наталия Орлова ог дас ар ӵошен сцена вылэ потало ни. Туэ соос удмурт кырӟанъя «Элькуновидение» вожвылъяськонын карзылэсь данзэ утёзы. Со сярысь ивортодэтъя «Удмуртия» агентстволы дуэтлэн ёзчиез Вероника Романова вераз. Солэн кылъёсызъя, кыкназы ик кырӟасьёс лулчеберетъя «Дубитель» юртын ужало: Вероника Романова – хормейстер луыса, нош Наталия Орлова – вокалъя «Домисолька» нылпи кружоклэн кивалтӥсез луыса. Ӵапак «Дубитель» юртысен ик дуэтлэн творчествоез кутскиз. Нылкышноос кемалась ӵошен кырӟало ке но, нимзы алигес кылдӥз. Милям ниммы ӧй вал азьло, но мынам кемалась озьы потэ вал ни шуэме. Ӟан – со душа, ӟаныкай – душечка Вероника Романова, «Ӟаныкай» дуэтын кырӟасьКызьы пусъе кырӟась, «Элькуновидение» пыриськон сярысь «Ӟаныкай» дуэтэз эшъёссы малпаськытӥзы. Одӥген сцена вылэ потыны кышкытгес, нош кыкнамы ми – кужым, шуэ Вероника Романова. Мон тазьы концертъёсы ветлӥсько ке, трос эшъёсы мынам Ижкарысь мыным весь шуо, малы тон уд кырӟаськы «Элькуновидениын». Мон шуисько, уг тодӥськы, ноку но положениез адӟем ӧвӧл. Таяз положение ми доры вуиз. Ми Наташаен, ойдо, утчалом, шуыса малпам. Огнамылы кырӟаны кышкыт кыӵе ке но, сояз арын оло быгатом одӥген. Таяз арын малпамы кыкнамы, кыкнамы ми – кужым Вероника Романова, «Ӟаныкай» дуэтын кырӟасьКонкурсын дуэт Александр Белоноговлэн кылъёсызъя Вячеслав Кудрявцевлэсь «Мар луиз» кырӟанзэ быдэстозы. Та ужез «Ӟаныкайлы» ачиз автор ог 5 ар талэсь азьвыл кузьмаз. Со дырысен кырӟан нылкышноослэн репертуаразы юнматскиз. Сое милемлы кузьмаз Вячеслав Григорьевич Кудрявцев. Солэн вал бенифисэз 5 ар талэсь азьло. Кемалась ни та кырӟан милям репертуарамы. Ми сое кырӟамы, адямиослы кельшиз. «Элькуновидение» сярысь кылӥмы но шуак-дуак ми отчы дасяським, кырӟанмы вань шуыса, фонограммаез вань. <…> Кырӟан чебер, яратон сярысь Вероника Романова, «Ӟаныкай» дуэтын кырӟасьКырӟась верамъя, «Элькуновидение» вожвылъяськонлэсь соос выль тодматсконъёс но творчествоязы выль омыр витё. Конкурсэ котькуд пыриськисьлэн кадь ик, валамон, «Ӟаныкай» дуэтлэн вормемез потэ. Тодэ вайытом, Можга карысь сяна, та дыре «Элькуновидение-2018» вожвылъяськонэ Эгра каргуртысь, Эгра ёросысь, Дэри, Алнаш, Можга, Юкаменск, Сюмси, Кияса ёросъёсысь куриськонъёс вуизы. Озьы ик мылкыдзэс веразы, Балезино но Вотка ёросъёс. Тегъёс: Лулчеберет Можга Удмуртия кырӟан Элькуновидение | Лулчеберет но туризм |
Туспуктэм: t.me/dr_bagin Майя Бывальцева Можга ёросысь Водӟи гуртысь фельдшер-акушер пунктэз огдырлы Куатчие выжтозы. Со сярысь Удмуртиысь тазалыкез утёнъя министрлэсь ужзэ быдэсъясь Сергей Багин ивортӥз. 11-тӥ тулыспалэ юртын, кудӥзлэн ӝыныяз ФАП интыяськемын, тылпу потӥз. Нокин шугадӟонэ ӧз шедьы, со вакытэ отын ужасьёс но, висисьёс но ӧй вал. Но юртлэн липетэз изъянмиз, пушказ ву вияз. Юртэз тупатъян вакытэ Водӟиын, Мыр Ошмесын, Ӵожес гуртын улӥсьёс, ваньмыз 285 адями, Куатчиысь фельдшер-акушер пунктын эмъюрттэт басьтозы. Тегъёс: Можга тылпу ФАП-ёс Удмуртия | Тазалык |
Анжелика Тихонова корреспондент Сьӧлта ёрослэсь данзэ «Элькуновидение-2019» вожвылъяськонын Василий Иванов утёз. Тунсыко егит воргоронэн ивортодэтъя «Удмуртия» агентстволэн корреспондентэз тодматскиз. Василий Иванов Сьӧлта ёросысь Выль Мӧнья гуртын вордӥськиз. «Элькуновидение» вожвылъяськонэ вазен ини гуртысьтызы лулчеберет юртэн кивалтӥсь луыса тыршись анаез Галина Иванова пыриськыны ӧтьылэм. Куинь ар талэсь азьло мамае чортэ вал ини монэ: «Ойдо пыриськы, ойдо пыриськы». <…> И со монэ сагитировала. Но таре мынам дыры воксё ӧвӧл. Но, озьы ке но, дасяськисько, дасяськисько. Туэ мукет адями кулэ вал луыны, Прохор (Столбов – ред.), но солэн тоже ӧз луы Василий Иванов, «Элькуновидение-2019» вожвылъяськонэ пыриськисьВожвылъяськонын Василий Иванов Прохор Столбовлэсь «Ой, кыӵе со зэмос яратон» кырӟанзэ быдэстоз. Кырӟаны Василий пичи дырысеныз ик, анаез лулчеберет юртэ ужаны басьтӥськем дырысь, кутскиз, шуэ. Ёросазы крезьгуръя пӧртэм вожвылъяськонъёсы пыриськылӥз. Вормонъёс но басьтылӥз. Но «Элькуновидениын» вормонэз уг возьма шуыса пусъе. Отын сыӵе артистъёс ини, нош мон урамысь пияш Василий Иванов, «Элькуновидение-2019» вожвылъяськонэ пыриськисьВожвылъяськонэ пыриськон Василий Иванов понна бадӟым сцена вылэ нырысетӥез потон луоз. «Элькуновидение» солы эстрада удысын тодон-валан сётоз, шуэ. Конкурслэсь кулэлыксэ но егит воргорон вылӥ пусъе. Кулэ, конешно, асьмеос удмурт кылэз поддерживать карыны кулэ ук Василий Иванов, «Элькуновидение-2019» вожвылъяськонэ пыриськисьТа пумысен вераськонамы Василийлэн атаез Вениамин Иванов но пыриськытэк ӧз чида. Со но ас малпанзэ кисьтӥз. Бигер телевидениез учке ай, отын чильк-вальк лулчеберет удысазы, нош асьмеос татын кылем-мылемез вылын улӥськом. Ӟечокъёс, коть мар ке лэсьто, нош «Элькуновидение» - со коть мар ке ӧвӧл, со супер! Вениамин Иванов, «Элькуновидение-2019» вожвылъяськонэ пыриськисьлэн атаезВасилий Иванов агрономлы дышетскиз но берло дырозь Ува ёросысь Бызара (Узей-Тукля) гуртын «Штумф» крестьян-фермер возёсын валтӥсь агроном луыса ужаз. Но кемалась ик ӧвӧл 25 аресъем егит воргоронлы отын ужзэ куштоно луиз, угось со йӧскалык ӵектосъя «Агростартап» программа улсын сӥльлы пудо будэтон понна 2 миллион 800 сюрс манет тыр грант утӥз. Табере Василий ужбергатӥсь луоз но атаеныз ӵош ас возёссы бордын тыршозы. Али воргоронъёс гид пукто. Тодэ вайытом, «Элькуновидение» пыриськыны Кияса, Пичи Пурга, Кез, Можга, Шаркан, Балезино, Кизнер, Алнаш, Ижкарысь Индустри, Первомай, Ленин но Октябрь ёросъёсысь кырӟасьёс но дасясько. Тегъёс: Лулчеберет Удмуртия удмуртъёс Сьӧлта кырӟан Элькуновидение | Лулчеберет но туризм |
Майя Бывальцева Вирнуналэ, 12-тӥ оштолэзе, Удмуртиын 14 градусозь шуныт луоз. Со сярысь ивортэ Россиысь МЧС-лэн элькунъя Валтӥсь управлениезлэн пресс-службаез. Удысэтлэн ивортэмезъя, нунал ӵоже пильмаськылоз, куд-ог интыосын ӧжыт зороз. Тӧл лымшор палась секундскын 8–13 метре пельтоз. Нуназе элькунъя +9…+14, Ижкарын +10…+12 градус луоз. Омыр зӥбет лулоусвесь юбоя 740 миллиметр котырын возиськоз, омырлэн мускытлыкез — 58 процент. Тегъёс: Ижкар МЧС Удмуртия куазь тулыс | Инкуазь |
Туспуктэм: Удмурт кун университетлэн пресс-службаез Наталия Сильвестрова Валей Кельмаковлэн улонысь кошкемез сярысь ивор финн-угор дуннеез паймытӥз. Ужъюлтошъёсыз куректэмзэс верало но профессорез шуныт кылъёсын гинэ тодазы ваё. Валей Кельмакович аслэсьтыз удыссэ пыр-поч эскерись но тодӥсь, тодон-валанъёссэ дышетскисьёсызлы валамон карыса пыӵатӥсь дышетӥсь вал. Тодосчи секыт темаосты туж научно но со дыре ик серемес учыръёс пыр валэктыны быгатылӥз, вера Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез Галина Глухова. « Валей Кельмакович Кельмаковез мон тодӥсько ини 1982-тӥ арысен. Мон соку вал ай троссэ тодӥсьтэм но туж тунсыкъяськись студент, нош со – егит, йӧно, зэмос дышетӥсь. Котькуд занятие лыктэ вал Валей Кельмакович аслаз бадӟым портфеленыз, сое ӝӧк вылэ пуктэ но кутске вал занятизэ нуыны » Галина Глухова, Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез, кылосбур тодосъя кандидат Галина Глухова Валей Кельмаковлэсь лыдӟиськыны яратэмзэ пусйиз. Газетъёсты, журналъёсты удмурт, ӟуч но мукет кылъёсын потэм выль научной ужъёсты но чеберлыко литератураез гурысь пӧсь нянез кадь возьма вал, тодаз вае со. Бадӟым тодосчи огшоры улонын огшоры адями вал, кырӟаны туж яратӥсь, котьку юрттыны дась луись, котькуд нунал кыӵе ке но выль малпанъёсын уж дуре лыктӥсь, котькуд малпам ужзэ йылаз-пумаз вуттӥсь, вера профессорлэн дышетскисез но ужъюлтошез. « Удмурт кыл понна, солэн чеберлыкез понна, удмурт культурамес утён понна сюлмаськись тодосчи. Котьку но ӝикыт дӥсяськем, йыг-йыг вамышъясь, азьланезлы оскись Валей Кельмаковичлэн юн сямыз сьӧрын ненег сюлэмо луэмез ватӥське вал » Галина Глухова, Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез, кылосбур тодосъя кандидат Удмурт кун университетысь огъя но финн-угор кылтодонъя кафедраысь профессор Наталья Кондратьева тодосчиез кизилиен нима. « Удмурт кылосбуре сюрес усьтӥз уно сюрс студентъёслы, аслаз сюлэм шунытэныз но дырыз дыръя сётэм визь-кенешъёсыныз котьку но дась вал юрттыны ӵош ужась эшъёсызлы. Валей Кельмаковичлэн нимыз тодмо быдэс финн-угор дуннеын: кытчы гинэ эн мыны – Саранске яке Йошкар-Олае, Кузонэ яке Муское, Будапештэ яке Туркуе – котькытысь но солы пӧсь но ӟырдыт салам келяллязы. Зэмос дунне адями… » Наталья Кондратьева, Удмурт кун университетысь огъя но финн-угор кылтодонъя кафедраысь профессор, кылосбур тодосъя доктор Валей Кельмаков удмурт кылэз эскеронъя трос ужъёс гожтӥз. Нош кӧня эшшо малпанъёсыз вал на солэн… « Вань дышетскисьёсызлэн нимынызы мон бадӟым тау карисько яратоно дышетӥсьмылы тодон-валанмес будэтэмезлы, визь-кенешъёс сётъямезлы, наукае сюрес усьтэмезлы. Мытэм ужзэ одно азинтомы шуыса кыл сётӥськомы. Озьы ик вань ӵыжы-выжыосызлы но матысь адямиосызлы мур куректэммес вераськомы » Наталья Кондратьева, Удмурт кун университетысь огъя но финн-угор кылтодонъя кафедраысь профессор, кылосбур тодосъя доктор Тодэ вайытом, Валей Кельмаков малпамтэ шорысь улонысь кошкиз 28-тӥ толсуре. Ватсалом, профессор лекциоссэ университетын гинэ ӧз лыдӟылы, 2017-тӥ арын, кылсярысь, Удмурт Йӧскалык лыдӟиськоннилэн Йӧскалык но шаертодон литературая но библиографияя центраз со удмурт литературной кыллэн историезъя вераськон нуиз. Тегъёс: удмурткыл Тодос Удмуртия удмуртъёс УдГУ | Мерлык |
Туспуктэм: Кристина Берестова Наталия Сильвестрова 23-тӥ тулыспалэ Удмуртиын куазь пилемо улоз, дырын-дырын кӧня ке лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйпалась секундскын 7-12 метре пельтоз. Элькунъя уйин -10…-15, интыен -20 градусозь, нуназе -8…-13 градус возиськоз. Сюресъёс вылын йӧвалег. Омыр зӥбет луло узвесь юбоя 735 миллиметр луоз, омырлэн мускытлыкез – 68 процент. Тодэ вайытом, Удмуртиын арня пумын шуныт кариськоз. Тегъёс: куазь Удмуртия | Инкуазь |
Майя Бывальцева Та дырлы тупасьтэм кезьыт куазь Удмуртиын 21-тӥ толсурозь возиськоз. 16-тӥ толсуре со сярысь ивортӥзы «ВКонтакте» мерлыко герӟетысь «Куазь Удмуртиын но Ижкарын» . «Та вакытлы тупасьтэм кезьыт куазь Удмурт Элькунын 21-тӥ толсурозь возиськоз — та нуналъёсы температура эсэплэсь 7 но солэсь трос градуслы улӥынгес луоз», — верамын ивортонын. 15-тӥысь 16-тӥ толсуре потон уй таяз толэзе тужгес кезьытэз вал. Элькунъя температура -26…-33 градусозь лэзькылӥз. 16-тӥысь 17-тӥ толсуре потон уе шунытгес луоз. Чакланъёсъя, термометрлэн гожез -20…-25 градусозь лэзькоз, куд-ог интыосын -28 градусозь. Кӧснуналэ, 17-тӥ толсуре, нуназе -15…-20 градус луоз. Шутэтскон нуналъёсы элькунысь тросаз ёросъёсын ӧжытак лымыялоз. Вордӥськонэ, 19-тӥ толсуре, нош ик кезьытскыны кутскоз. Уйин -30 градусозь луыны быгатоз. Тегъёс: Мерлык Ижкар Удмуртия куазь Тол | Мерлык |
Анжелика Тихонова корреспондент 4-тӥ гудырикошконлы Удмуртиын коронавирусэн черлам эшшо тямыс адями кулӥз. Кышномуртъёслы 64, 71, 83, 83, 86 арес вал, воргоронъёслы – 61, 70, 84 арес. Со сярысь элькунысь оперативной штаб ивортӥз. Берло нуналскын улосвылын 180 муртлэсь коронавирус инфекциез пусйизы. Соос пӧлын 14 аресозь 18 пиналъёс но 65 арессэс ортчем 25 арлыдоос. 51 адями висёнэз вормиз. Диагноззы Ижкарын 72 улӥсьёслэн зэмаз, Кез ёросын – 16, Воткаын – 15, Глазкарын, Можгаын – 10, Шаркан ёросын – тямыс, Грак, Эгра ёросъёсын – быдэн куать, Вотка, Камбарка, Сарапул ёросъёсын – быдэн вить, Сарапулын, Ува ёросын – быдэн ньыль, Пичи Пурга, Юкаменск ёросъёсын – быдэн куинь, Вавож, Сьӧлта ёросъёсын – быдэн кык, Алнаш, Дэри, Можга, Яр ёросъёсын – быдэн одӥг. Туннэ нуналлы Удмуртиын коронавирусэн 40 сюрс 574 черлан учыр лабораториосын зэматэмын. 33 сюрс 761 адями йӧназ. 1 сюрс 242 мурт улонысь кошкиз. Али 212-езлэн висисьёслэн тазалыксы секыт. Берло нуналскын элькунын коронавирус инфекцилы 3 сюрс 619 эскеронъёс ортчытӥзы. 4-тӥ гудырикошконлы Удмуртиын 303 сюрс 635 адями коронавируслэсь прививка пуктӥз, со пӧлысь 214 сюрс 978-эз кыкетӥ люкетсэ басьтӥзы. Тегъёс: Тазалык Ижкар Удмуртия коронавирус | Тазалык |
ИА «Удмуртия» Калык кусыпъёсъя журналистикалэн школаез усьтӥськиз Ижкарын 21-тӥ тулыспалэ. Пусйымон, ужрад Анай кыллэн калыккуспо нуналаз ортчиз. Нырысетӥ пумиськонзылэн темаез но «Удмуртилэн кыл пӧртэмлыкез» вал. Со сярысь ивортэ «Удмуртия» агентстволэн корреспондентэз. Калык кусыпъёсъя журналистикалэсь кыкетӥзэ школазэ Калыкъёслэн эшъяськон юртазы вуизы Удмуртиысь йӧскалык политикая министр Лариса Буранова, Калык кусыпъёсъя журналистикалэн гильдиезлэн улосысьтымы ёзэтэныз кивалтӥсь Константин Ижболдин, Калыкъёслэн эшъяськон юртэнызы кивалтӥсь Татьяна Боталова, «Удмурт нылкышно кенеш» огазеяськонлэн тӧроез Надежда Степанова, Удмуртиысь йӧскалык но лулчеберет огазеяськонъёсы пыриськисьёс но школаын калык кусыпъёс сярысь тодон-валан люканы мылкыд карисьёс. Нырысетӥ пумиськонын дышетскисьёсты улосысьтымы калыкъёслэн кылъёсынызы, аспӧртэмлыкенызы тодматӥзы. Соос тодӥзы удмурт, ӟуч, иврит, пор, бигер, азербайджан кылъёс сярысь. Калыкъёслэн эшъяськон юртысьтызы ӧнерчи Ольга Тронина кылзӥсьёсты удмурт кылэн тодматэ Фото: Анжелика Петрова © Школалэн ужез сярысь вераз Калык кусыпъёсъя журналистикалэн гильдиезлэн улосысьтымы ёзэтэныз кивалтӥсь Константин Ижболдин. «Журналистъёсты сямен, ми дышетӥськом соосты йӧскалык кусыпъёсты шонер сётыны. Малы ке шуоно одӥг ужпум, куке тон гожтӥськод «парадной» нимаськись материал, нош сыӵеос туж трос. Жаляса верано, тросэз соос ог-огзылы укшало, нош потэ вылэм аспӧртэм материал адӟем. Асьмелэн вань, кылсярысь, дырпус шулдыръяськонъёсмы: «Вӧйдыр», «Навруз», гужем ортчоноосыз пӧлысь — «Семык», «Гербер» но мукетъёсыз. Соос арысь аре ортчо. Соос сярысь выль сямен тодэм потэ вал, нош со журналист бордысь потэ ини. Но вераськон йӧскалык кусыпъёсъя, адямиослэн кусыпъёссыя лэчытгес учыръёс сярысь ке ини, куке кыӵе ке керетон потыны быгатэ, соку ини бугыръяськыны, темаез валаны тыршыны кулэ…», — шуиз со. Йӧскалык политикая министр Лариса Буранова верамъя, соос дасесь сыӵе ӧнерчиосты, журналистъёсты дышетыны. Со понна котькуд ар журналистъёсын пӧртэм семинаръёс, дышетонъёс ортчытъясько. Но, Бурановалэн кылъёсызъя, жаляса верано луэ, туж ӧжыт аналитика ивор, кудӥз адямиез малпаськыны косэ, кудӥз кыӵе ке выль ивор сётэ. Сыӵе школа туж кулэ туннэ нуналлы. Ми туж трос ар ӵоже ужаськом ини пӧртэм журналистъёсын, кудъёсыз элькун, ёрос но мукет каръёсысь редакциосын ужало. Ми шӧдӥськом, туж кулэ, дыр, соослы сыӵе специализированной ивор. Котькуд журналистлэн, мон малпасько, специализациез кыӵе ке но кулэ луыны, дыр. Журналист потэ ке кыӵе ке но ужрадэ, со ӧжыт ке но валаны кулэ, кытчы со мынэ, кыӵе адямиосын со вераськоз, кыӵе кылын со вераськоз соосын. Соин ик, малпасько, <...>кулэ вал сыӵе журналист, кудӥз специализированно ужа этника темаен Йӧскалык политикая министр Лариса БурановаТуэ школаын тодон-валан люканы 17 адями мылкыд кариз. Огез соос пӧлысь Удмурт кун университетысь Удмурт кылосбуръя, финно-угроведениея но журналистикая институтын дышетскись Галина Аверкиева. «Татчы мон тодон-валанме будэтыны, калык кусыпъёсъя журналистика сярысь тросгес тодыны лыктӥ. Азьланяз журналистикаен ик потэ вал выреме. Школа, малпасько, опыт кыӵе ке сётыны быгатоз, дыр, пӧртэм адямиосын тодматскыны, соос сярысь тодыны луонлык кылдытоз», — шуиз со. Таӵе занятиос Удмуртиын кыкетӥ арзэ радъясько. Соос куинь толэзь ӵоже кыстӥськозы. Школаез йылпумъясьёс сертификатъёс басьтозы. Нош тужгес устоосыз пӧсьтолэзе Москваын йылпумъясь конференцие но Россиысь огаз улосын, чакламъя Калмыкиын, дышетскон пресс-туре пыриськозы. Удмуртиын сяна, Калык кусыпъёсъя журналистикая тодон-валанъёс сётон радъямын Россиысь эшшо 22 каръёсын: Москваын, Санкт-Петербургын, Астраханьын, Барнаулын, Волгоградын, Воронежын, Иркутскын, Йошкар-Олаын, Калининградын, Красноярскын, Махачкалаын, Нижний Новгородын, Новосибирскын, Псковын, Самараын, Саранскын, Сыктывкарын, Томскын, Чебоксарыын, Улан-Удэын, Элистаын но Якутскын. Тегъёс: Дышетон Ижкар Удмуртия Мерлык Калыкъёслэнэшъяськонюртсы ЛарисаБуранова йӧслыкъёс | Мерлык |
Майя Бывальцева Удмуртилэн Кун Думаын азьвыл депутатэз, Удмуртилэн тӧроезлэн Росси азьмурт бордын ужась представительствоезлэн кивалтӥсез — элькун кивалтэтлэн тӧроезлэн воштӥсез, али «Россиысь калыкъёслэн ассамблеязы» огазеяськонлэн кенешезлэн тӧроез Светлана Смирнова Россилэн Кункатаз тупатонъёс дасянъя ужась группае пыриз. Со сярысь Кремльлэн пресс-службаез ивортэ. Ужась группа кылдытон сярысь косэмез (распоряжение) Россилэн азьмуртэз Владимир Путин 15-тӥ толшоре кинюртӥз. Лыдметэ 75 адями пыриз, соос пӧлын политикъёс, мер ужасьёс, тодосчиос, улосвылъёслэн ыстэм муртъёссы, артистъёс, журналистъёс. Тодэ вайытом, Федерал Собранилы вазиськоназ азьмурт Конституцие воштонъёс пыртон сярысь вераз. Собере Дмитрий Медведевлэн кивалтэтэз отставкае кошкиз. Тегъёс: Политика ВладимирПутин Москва Удмуртия Россия СветланаСмирнова Кункат | Политика |
Наталья Тетерина 8-тӥ тулыспалэ Удмуртиын пилемо луоз, сайкытскылоз но интыен кӧня ке лымы усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Тӧл лымшор но шундыӝужан вискысь уйпал но шундыпуксён вискы воштӥськыса, секундскын 6-11 метре пельтоз. Элькунъя нуназе -7…-12 градус возиськоз. Сюрес вылын лымы пуктосъёс но йӧвалег луоз. Тегъёс: Удмуртия куазь инкуазь | Инкуазь |
Наталья Тетерина Туннэ, 28-тӥ куарусёнэ, Россиысь финн-угор калыкъёслэн 6-тӥ ӧтчамзы азьланьтӥське. Кыкетӥ нуналаз ӧтчаме пыриськисьёс асьсэлы тунсыко удысъя секциосы люкиськизы. Огья 4 секциос ужало: «Кыл. Дышетон. Тодос», «Лулчеберет. Этнотуризм», «Экология. Таза калык», «СМИ. Иворъёсъя технологиос». Со сяна, егитъеслы но ужбергатонлы сӥзем котырес ӝӧкъёс радъясько. Мынам пыриськеме потэ „Кыл но дышетон“ секцие. „Нылкышно кенешын“ милям трос ӵектосъёс кылэз азинтонъя. Мар ке но выльзэ, выль технологиосты уже мед пыртомы шуыса, сое мынам кылэме потэ Надежда Степанова, «Удмурт нылкышно кенеш» огазеяськонлэн кивалтӥсез Иворъёсъя «Удмуртия» агентстволы Надежда Степанова сюлэмшугъяськонзэ вераз, али школаосын кужмысь кылэз дышетонтэм пумысь эскеронъёсын валче, удмурт кылэз дышетыны мылкыд карисьёслы сое нокытын дышетыны луоз шуыса кышкытлык вань. Кылсярысь, Башкортостанысь 2 школаос удмурт кылэз планазы кутӥллямтэ ни. Камсьӧр удмуртъёслэн кивалтӥсьсы Флюра Чибышева лулчеберетъя но этнотуризмъя секцие пыриськиз. «Лыктӥ мон татчы учкыны, кылзӥськыны, кыӵе улосвылъёсын мукет калыкъёс уло шуыса. Кызьы соослэн азинске лулчеберетсы. Вань-а асьмелэн соослэн кадь сыӵе ик умоез, яке асьмелэн умойгес», — шуиз Флюра Чибышева иворъёсъя «Удмуртия» агентстволы. Камсьӧр удмуртъёслэн кивалтӥсьсы верамъя, ушъяськыны но, шуг-секытъёсты но вераны кулэ. Озьы валаны луэ, кызьы лябгес интыосты юнматыны, азинскон сюрес шедьтыны луэ. Тодэ вайытом, удмуртъёс Россиысь финн-угор калыкъёслэн 6-тӥ ӧчамазы вань секциосын докладъёс лыдӟо. Тегъёс: Лулчеберет Удмуртия удмуртъёс удмурткыл йӧскалыкполитика | Мерлык |
Майя Бывальцева 13-тӥ шуркынмонэ Удмуртиын лымыен суро зор усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пилемо улоз, тӧл лымшор но шундыпуксён вискысь уйпал но шундыпуксён вискы воштӥськыса, секундскын 3-8 метре пельтоз. Нуназе элькунъя -2…+3 градус возиськоз. Сюресъёс вылын йӧвалег. Омыр зӥбет луло узвесь юбоя 753 миллиметр луоз, омырлэн мускытлыкез – 94 процент. Тегъёс: МЧС Удмуртия куазь | Инкуазь |
Наталья Тетерина Туннэ, 27-тӥ коньывуонэ, Ижкарысь Спортъя муниципал дворецын Россиысь но Удмуртиысь дано тренерен, Россиысь Паралимпи комитетлэн Удмуртиысь ёзэтэзлэн кивалтӥсеныз Виктор Кузецовен люкиськон ортчиз. Со 25-тӥ коньывуонэ 59 аресаз мыныкуз улонысь кошкиз. Россиысь но Удмуртиысь дано тренерез берпуметӥ сюресаз келяны Удмуртиысь паралимпи чемпионлэн Владислав Лекомцевлэн анаез Тамара Лекомцева но лыктӥз. Со верамъя, Виктор Кузнецовен соос дас ар талэсь азьло тодматскизы. Тренер котьку шонер кылъёс шедьтэ, пиналъёслэсь мылкыдзэс ӝутыны быгытэ вал. Шедьтэ вал со кылъёс, ми сыӵе кылъёс шедьтын но ум быгатӥське вал, дыр ай, кыӵе со быгатэ вал сюлэм пыр поттыны но мылкыдзэс бурдъяны пиналъёслэсь, оскон кылдытыны азьланяз соослы. Котькыӵе шуг-секытысь потон шеде, шуэ вал со Тамара ЛекомцеваПаралимпи чемпионлэн анаез пусйиз, Виктор Кузнецов бадӟым адями вал шуыса. Солэн улонысь вазь кошкемез осконтэм но туж бадӟым куректон асьме шаерлы, шуиз Тамара Лекомцева. Озьы ик со ватсаз, Россиысь дано тренер аслаз удмурт луэменыз туж данъяське вал шуыса. «Со котькытын выступать кароз-а, котькытын кыл вералоз-а, но со ӟуч сямен шуэ вал, ӟуч аудиториын-а, удмурт аудиториын-а: мон удмурт калыклэн пиез, шуэ вал со. Вот данъяське вал со аслаз удмурт луэменыз но. Удмурт сямен но, ӟуч сямен но быгатэ вал со кыл шедьтыны», — вераз Тамара Лекомцева. Паралимпи чемпионлэн анаез оске, Виктор Кузнецовлэсь ужзэ азьланьтӥсь муртъёс луозы шуыса. «Тӥни, оло, сюрозы на сыӵе адямиос, кин озьы ик бурдъяны быгатоз сӧсыр луэм пиналъёсыз, шуге-леке сюремъёсыз, кудъёсызлэн оскон воксё быремын. Малпаськом, сюроз сыӵе адями но азьланьтоз. Сюрыны кулэ», — шуиз Тамара Лекомцева. Тодэ вайытом, Виктор Кузнецов Суй-пыдзыя сӧсыр муртъёслэн физкультурая, но спортъя федерацизылэн вице-президентэз, Удмуртилэн паралимпи сборноезлэн валтӥсь тренерез, Россиысь Паралимпи комитетлэн улосвыл ёзэтэзлэн кивалтӥсез, следж-хокеен шудонъя «Удмуртия» клублэн начальникез луыса ужаз, куасэн бызьылӥсьёсты, биатлонистъёсты, капчи атлетъёсты, хоккеистъёсты дышетӥз. Тегъёс: Спорт Ижкар Следж-хоккей улоныськошкемъёс ВикторКузнецов | Спорт |
Анжелика Тихонова корреспондент Ижкарын почталэн шор ёзэтаз (Киров нимо урам, 116) Дед Морозлэн Выль ар почтаез ужаны кутскиз. Куронъёсын гожтэтъёсты нимаз дасям ящике 31-тӥ толсурозь куштыны луоз. Со сярысь удыстэлэн пресс-службаез ивортӥз. Пиналъёс но мӧйыос гожтэтъёссэс Дед Морозлы сяна, удмурт Тол Бабайлы но ыстыны быгато, озьы ик соосты мукет улосвылъёсысь тол волшебникъёс кутозы: Уралысь Урал Мороз, Ямалысь Ямал Ири, Чувашиысь Хел Мучи, Марий Элысь Йӱштӧ Кугыза, Якутиысь Чысхаан, Карелиысь Паккайне, Татарстанысь Кыш Бабай, Бурятиысь Сааган Убгэн. Удысэтын пусъё, тол пӧртмаськисьёслы гожтэтъёсты мукет почта ящикъёсы но куштыны яра, но бордазы адрессэс шонер гожтоно но марка ляконо. Гожтэтъёсты адресатъёслы нуналлы быдэ келялозы. Гожтэтъёстэс таӵе адресъёсъя келяны быгатӥськоды: Тол Бабай – 427070, усадьба Тол Бабая, ул. Свободы, д.9, с. Шаркан, Шарканский район, Удмуртская Республика; Дед Мороз – 162390, дом Деда Мороза, г. Великий Устюг, Вологодская область; Кыш Бабай – 422035, ул. Центральная, д.1, с. Новый Кырлай, Арский район, Республика Татарстан; Сааган Убгэн – 670045, мкр. Верхняя Берёзовка, д.17Б, г. Улан-Удэ, Республика Бурятия; Чыысхан – 678750, пещера Эбе-Хая, село Томтор, Оймяконский улус, Республика Саха/ Якутия; Паккайне – 186000, Купеческий двор Паккайне, ул. 30-летия Победы, д. 8, г. Олонец, Республика Карелия; Ямал Ири – yamaliri@gmail.com; Йӱштӧ Кугыза – 425467, с. Кукнур, Сернурский район, Республика Марий Эл; Хел Мучи – 427070, Этнокомплекс «Ясна», ул. Народных Промыслов, дер. Кшауши, Чебоксарский район, Чувашская Республика; Урал Мороз – 624002, ул. Парк Сказов, д.1, п. Арамиль, Сысертский район, Свердловская область. Тодэ вайытом, 14-тӥ толсуре Ижкаре Дед Морозлэн поездэз вуоз. Тегъёс: Мерлык Ижкар Удмуртия ТолБабай Россия Выльар | Мерлык |
vk.com («КЕНЕШ» журнал) Анжелика Тихонова корреспондент 2022-тӥ ар ӵоже Удмуртиын туала удмурт литературалэн «Чурыт пус» лабораториез ужалоз. Отчы удмурт кылын гожъяськисьёсты пыриськыны ӧтё. Со сярысь ивортодэтъя «Удмуртия» агентстволэн корреспондентэзлы «Кенеш» журналлэн валтӥсь редакторез Анастасия Шумилова вераз. «"Чурыт пус" лабораторимы удмурт литератураен вань тунсыкъяськисьёслы, лыдӟиськисьёслы ӵектэмын, но нырысь ик гожъяськыны мылкыд карисьёслы саклык висъяломы. Ми оскиськом, отчы егит, кутскись авторъёс но, кемаласен гожъяськись писательёс но, литератураез эскерисьёс но, критикъёс но пыриськозы» Анастасия Шумилова, «Кенеш» журналлэн валтӥсь редакторез «Чурыт пус» лаборатория улсын ар ӵоже пӧртэм ужрадъёс ортчылозы: проза но кылбур гожъясьёслэн семинаръёссы, «Сюлэмам – поэзия», «Улонам – проза» онлайн-марафонъёс, удмурт литературалы сӥзем котырес ӝӧкъёс, литературая ӝытъёс но эчешонъёс. Пыриськисьёслэсь ужъёссэс экспертъёс дунъялозы, гожтосъёссэс умойгес карон понна визь-кенеш сётозы. Анастасия Шумиловалэн кылъёсызъя, «Кенеш» журнал та дырозь но удмурт литературалы сӥзем семинаръёс ортчытъяз вал ини, кылсярысь, «Кылкузё» семинаръёс. Соослэсь ужъемышсэс адӟыны луэ. «Берло аръёсы егит, кутскись авторъёслы визь-кенеш прозаик Олег Геннадьевич Четкарёв сётъяз. Со ачиз но «Кенеш» журналын кема аръёс ӵоже ужаз. Адӟыны быгатӥськом, сыӵе семинаръёслэн пайдалыксы зэм но вань шуыса, малы ке шуоно авторъёс, кудъёсыз со доры ветлӥзы, кудъёсыз соин ӵош ужазы, со нимаз-нимаз но авторъёсын ужалляз, та дыре литератураын вамышъёс лэсьто ини» Анастасия Шумилова, «Кенеш» журналлэн валтӥсь редакторез Кылсярысь «Кенеш» журналлэн валтӥсь редакторез егит гожъясьёсты Лариса Чернышеваез, Ольга Камашеваез, Мария Векшинаез вераз. Ваньзы ик соос Олег Четкарёв дорын тодон-валан люказы шуыса пусйиз. «Чурыт пус» лаборатория улсын ужрадъёс туэ тулыспалэ кутскозы. Ижкаре лыктыны быгатӥсьтэмъёс понна нимаз видеотрансляциос нуозы. Нош бӧрысь пыриськисьёслэн тужгес усто ужъёсынызы антология поттозы. Лабораториез Удмуртиысь печатья но калыке ивортодэт вӧлмытонъя агентстволэн юрттэменыз Йӧскалык прессалэн юртэз, «Кенеш» журнал но удмурт егитъёслэн «Шунды» огазеяськонзы радъяло. Тодэ вайытом, 2021-тӥ ар пумын кык удмурт гожъясьёс Удмуртилэн кивалтэтэзлэсь литература премизэ басьтӥзы. Тегъёс: удмуртъёс Литература Удмуртия Ижкар Лулчеберет | Лулчеберет но туризм |
Туспуктэм: Руслан Нуриахметов Анжелика Тихонова корреспондент 28-тӥ инвожое Удмуртиын пильмаськылоз, уйин интыосын, нуназе быдэс элькунын кӧня ке зороз. Со сярысь улосвылысь Гидрометцентрлэн пресс-службаез ивортӥз. Тӧл уйин уйпал палась секундскын 7-12 метре пельтоз, нуназе – уйпал но шундыпуксён вискысь секундскын 9-14 метре пельтоз. Элькунъя уйин +4…+9, нуназе +10…+15 градус возиськоз. Ижкарын уйин +7…+9, нуназе +12…+14 луоз. Тодэ вайытом, таяз арняе Удмуртиын салкым но тӧло луоз. Тегъёс: Удмуртия Ижкар куазь гужем | Инкуазь |
Туспуктэм: t.me/larisaburanova Майя Бывальцева Кун Думаын Удмуртилэсь депутат Лариса Буранова Алнашысь Геннадий Красильников нимо шоръёзо школаез рос-прос тупатъян ужъёсты эскеризы. Дыштсконнилэсь юртсэ выльдон 2022-тӥ арын федерал программая кутскиз. Со сярысь депутат Телеграм-каналаз ивортӥз. Школалэн юртэз 1967-тӥ арын пуктэмын, рос-прос тупатъян одӥг пол но ӧй вал, соин ик трос ужъёсты быдэстыны чакламын, пусйиз Лариса Буранова. Лэсьтӥськисьёс укноосты, выжъёсты, гумыосты но езъёсты, ӧсъёсты воштозы, сиськонниез, спортзалэз, лыдӟиськонниез, музеез тупатъялозы. Озьы ик выль мебель басьтозы, туннэлы 10 интерактивной доска вуиз ни. « Пиналъёс школаын творческоесь, соин ик нимысьтыз саклык театр студилы висъямын луоз. Шутэтскон инты но юон вуэн фонтанчикъёс кылдозы. Школалэн тусыз но табере мукет – азьавлзэ выльдӥзы но, шуныт но каризы. Лэсьтӥськон азьланьтӥське » Лариса Буранова, Кун Думаын Удмуртилэсь депутат Тупатъян ужъёсты чаклам сяна, дышетӥсьёсын, пиналъёсын но анай-атайёсын пумиськон ортчиз. Дышетскисьёс музейлэн выль учкетэныз (концепция) тодматӥзы, сое мультимедийной карыны малпанъёс вань. Школаез тупатъянэз 2023-тӥ арын йылпумъяны кулэ. Дышетсконниосты рос-прос тупатъянъя федерал программае таяз арын Удмуртиысь 23 школаос пырисько. Куатяз ужъёсты кыктӥ арзэ нуо, эшшо 17-аз туэ кутскозы. Тодэ вайытом, 2023-тӥ арын Сьӧлта ёросысь Калдӥ (Халды) школаез федерал программая рос-прос тупатъялозы. Тегъёс: школаос тупатъянужъёс Алнаш ЛарисаБуранова Удмуртия | Лэсьтӥськон |
Туспуктэм: Удмуртиысь тазалыкез утёнъя министерстволэн пресс-службаез Анжелика Тихонова корреспондент Пыктос висёнъёсъя элькун эмъюртысь анестезиологияя но реанимацияя ёзэтэ туала реанимаци койкаос басьтӥзы. Со сярысь улосвылысь тазалыкез утёнъя министерстволэн пресс-службаез ивортӥз. « Эмутетъя фондысь коньдонлы луыса Пыктос висёнъёсъя элькун эмъюртысь реанимацие улон луонлыкъёсты быдэсъяны кулэ луись сӧзнэтэн 14 туала койкаос басьтӥм. Со пульт бордысь ужась электроприводэн куинь секцием койкаос. Ӝуткаськись механизмезлы луыса кровать ӝутӥське но пациентлы тупась положение тупатске » Степан Ронзин, Пыктос висёнъёсъя элькун эмъюртысь валтӥсь эмчи Степан Ронзин пусйиз, реанимацияя ёзэтэз узырмытон висисьёслэсь улонзэс умоятыны луонлык сётэ, малы ке шуоно соос отчы операциос бере сюро, отын сайкисько. Собере гинэ огъя палатаосы выжо. Солэн кылъёсызъя, койкаос кунын поттэмын, соин ик соосты пуктон-тупатъян пумысен шуг-секытъёс кылдыны кулэ ӧвӧл. Тӥрлыкез басьтыны 3,5 миллион манет котыр коньдон кутӥзы. Пусъём, 2022-тӥ арын «Здравоохранение» йӧскалык ӵектос улсын Пыктос висёнъёсъя элькун эмъюртэ кык компьютер томографъёс, маммограф но куинь рентген-аппарат вуозы. Нош туала магнитно-резонансной томограф вуиз ини. Тегъёс: Тазалык Удмуртия пыктос Ижкар | Тазалык |